Ποιος ήταν ο Ιάσων, οι πραγματικοί Αργοναύτες και η άγνωστη θαλασσοπορία τους; (3) | Ελληνική Μυθολογία | Culhub ΕΛΒΙ\nΚωδικός Πόρου: 00285-112766-6532\nΗμερομηνία Δημιουργίας: 17/12/14 16:42\nΛέξεις κλειδιά: Ελληνική Μυθολογία, 00285-112766-6532\nΗ άγνωστη θαλασσοπορία των Αργοναυτών\nΣΥΝΕΧΙΖΟΝΤΑΣ το τρίτο και τελευταίο μέρος τωνΑργοναυτών, θα λέγαμε ότι η «Αργώ», το πασίγνωστο πλοίο τους, ναυπηγήθηκε στις Παγασές, λιμάνι της Θεσσαλίας, από τον Άργο με τη βοήθεια της θεάς Αθηνάς. Η ξυλεία προερχόταν από το Πήλιο, εκτός από το τμήμα της πλώρης, που το έφερε η θεά και που ήταν κομμάτι από την ιερή βαλανιδιά της Δωδώνης. Το είχε δουλέψει η ίδια και το είχε προικίσει με λαλιά, που μπορούσε να προφητεύει.\nΟι Αργοναύτες, μέσα σε μια μεγάλη κοσμοσυρροή, έριξαν την Αργώ στη θάλασσα στην ακτή των Παγασών και επιβιβάστηκαν, αφού τέλεσαν θυσία στον Απόλλωνα. Οι οιωνοί ήταν ευνοϊκοί. Έλεγαν τους ερμήνευσε ο Ίδμονας πως όλοι θα γύριζαν σώοι και αβλαβείς, εκτός από τον ίδιο τον Ίδμονα, που ήταν γραφτό να πεθάνει στο ταξίδι.\nΠρώτο λιμάνι ήταν η Λήμνος. Εκείνο τον καιρό στο νησί δεν υπήρχαν παρά μόνο γυναίκες, που είχαν σκοτώσει όλους τους άντρες τους (βλέπε στα λεξικά: Θόαντας, Υψιπύλη, Αφροδίτη κτλ.). Οι Αργοναύτες ενώθηκαν με τις γυναίκες της Λήμνου και αυτές απέκτησαν γιους. Όταν έφυγαν, κατευθύνθηκαν στη Σαμοθράκη, όπου, με συμβουλή του Ορφέα, μυήθηκαν στα μυστήρια. Μπήκαν ύστερα στον Ελλήσποντο και έφτασαν στην Κύζικο, τη χώρα των Δολιόνων, που ο βασιλιάς τους λεγόταν Κύζικος. Ο λαός αυτός τους δέχτηκε φιλόξενα. Ο βασιλιάς τους κάλεσε σε συμπόσιο και τους έδωσε πολλά δείγματα της φιλίας του. Την επόμενη νύχτα οι Αργοναύτες άνοιξαν πανιά, αλλά άνεμοι αντίθετοι σηκώθηκαν τη νύχτα και έτσι, χωρίς να το καταλάβουν, προτού ξημερώσει, πλησίασαν πάλι την ακτή των Δολιόνων. Οι Δολίονες δεν κατάλαβαν πως ήταν οι φιλοξενούμενοι της προηγούμενης μέρας που ξαναγύριζαν και τους πήραν για Πελασγούς πειρατές που έρχονταν, όπως γινόταν συχνά, να χτυπήσουν τη χώρα τους. Η μάχη άρχισε. Μόλις ήλθε η είδηση, ο βασιλιάς Κύζικος έσπευσε να βοηθήσει τους υπηκόους του. Γρήγορα όμως βρήκε το θάνατο από τον ίδιο τον Ιάσονα, ο οποίος του τρύπησε το στήθος πέρα ως πέρα με το ακόντιο. Οι υπόλοιποι Αργοναύτες κατέσφαξαν τους εχθρούς τους. Όταν όμως ξημέρωσε, οι δύο παρατάξεις κατάλαβαν το λάθος τους και θρήνησαν πολύ. Ο Ιάσονας κήδεψε με λαμπρές τιμές το βασιλιά Κύζικο. Τρεις μέρες οι Αργοναύτες τον έκλαιγαν, όπως συνηθιζόταν, και οργάνωσαν αγώνες, για να τον τιμήσουν. Η Κλείτη (ή Κλειτή) ωστόσο, η νεαρή γυναίκα του Κύζικου, μέσα στην απελπισία της κρεμάστηκε. Οι Νύμφες την έκλαψαν τόσο, που από τα δάκρυα τους σχηματίστηκε μια πηγή, που πήρε το όνομα Κλείτη. Οι Αργοναύτες, προτού φύγουν, επειδή θαλασσοταραχή τους εμπόδιζε να βγουν στο πέλαγος, ύψωσαν στο βουνό Δίνδυμο, που δεσπόζει επάνω από την Κύζικο, ένα άγαλμα της Κυβέλης, της μητέρας των θεών.\nΟ επόμενος σταθμός τους οδήγησε ανατολικότερα, στην ακτή της Μυσίας. Οι κάτοικοι τους υποδέχτηκαν με δώρα. Στο μεταξύ, ενώ οι Αργοναύτες ήταν απασχολημένοι με την ετοιμασία του φαγητού, ο Ηρακλής, που έσπασε το κουπί του στη διάρκεια του ταξιδιού με τόση δύναμη κωπηλατούσε πήγε στο γειτονικό δάσος, για να βρει ένα δέντρο και να κατασκευάσει ένα άλλο κουπί. Ο Ύλας όμως, ο νέος που αγαπούσε και που μαζί του είχε επιβιβαστεί στην Αργώ, πήγε να βρει γλυκό νερό για την ετοιμασία του φαγητού. Στην άκρη μιας πηγής συνάντησε τις Νύμφες που χόρευαν. Οι Νύμφες θαμπωμένες από την ομορφιά του τον παρέσυραν στην πηγή όπου πνίγηκε. Ο Πολύφημος, ένας από τους Αργοναύτες, άκουσε την κραυγή του νέου, την ώρα που χανόταν κάτω από το νερό. Έτρεξε να τον βοηθήσει και στο δρόμο συνάντησε τον Ηρακλή, που γύριζε από το δάσος. Και οι δύο τότε άρχισαν να αναζητούν τον Ύλα. Πέρασαν όλη τη νύχτα περιπλανώμενοι στο δάσος και, όταν το πλοίο έφυγε, πριν ξημερώσει, αυτοί δεν πρόλαβαν να επιβιβαστούν. Έτσι λοιπόν οι Αργοναύτες έπρεπε να συνεχίσουν το ταξίδι τους χωρίς τον Ηρακλή και τον Πολύφημο, γιατί οι Μοίρες δεν είχαν ορίσει να πάρουν μέρος στην κατάκτηση του Χρυσόμαλλου δέρατος οι δύο ήρωες. Ο Πολύφημος ίδρυσε εκεί κοντά την πόλη Κίο και ο Ηρακλής συνέχισε τους άθλους του ολομόναχος (βλέπε στα λεξικά: Ύλας και Ηρακλής).\nΈπειτα η Αργώ έφτασε στη χώρα των Βεβρύκων, όπου βασίλευε ο Άμυκος. Όταν ο Άμυκος νικήθηκε από τον Πολυδεύκη, σύμφωνα μεορισμένες εκδοχές, ξέσπασε γενική μάχη ανάμεσα στους Αργοναύτες και τους Βέβρυκες. Οι Βέβρυκες είχαν μεγάλες απώλειες και στο τέλος τράπηκαν σε φυγή προς όλες τις κατευθύνσεις.\nΤην επόμενη μέρα οι Αργοναύτες έφυγαν πριν μπουν όμως στο Βόσπορο, έπιασε τρικυμία και αναγκάστηκαν να αράξουν στην ακτή της Θράκης, δηλαδή στην ευρωπαϊκή ακτή του Ελλήσποντου. Εκεί βρέθηκαν στη χώρα του Φινέα. Ο Φινέας ήταν ένας τυφλός μάντης, γιος του Ποσειδώνα, που οι θεοί τον τιμώρησαν με μοναδική κατάρα· κάθε φορά που βρισκόταν μπροστά σε ένα τραπέζι γεμάτο φαγητά, οι Άρπυιες, πλάσματα μισές γυναίκες και μισές πουλιά, έπεφταν επάνω στα φαγητά, έπαιρναν ένα μέρος τους και αυτό που δεν μπορούσαν να πάρουν το βρώμιζαν με τα περιττώματα τους. Οι Αργοναύτες ζήτησαν από τον Φινέα να τους δώσει πληροφορίες για την έκβαση του ταξιδιού που αναλάμβαναν. Ο μάντης δε θέλησε να τους δώσει απάντηση, αν προηγουμένως δεν τον ελευθέρωναν από τις Άρπυιες. Οι Αργοναύτες του είπαν να καθίσει στο τραπέζι τους και, όταν οι Άρπυιες όρμησαν, ο Κάλαης και ο Ζήτης, που ήταν φτερωτοί, γιοι καθώς ήταν ενός θεού του ανέμου, όρμησαν και τις κυνήγησαν ως τη στιγμή που οι Άρπυιες εξαντλημένες υποσχέθηκαν, στο όνομα της Στύγας, να μην ενοχλήσουν ξανά το βασιλιά Φινέα. Λυτρωμένος από αυτή την κατάρα, ο Φινέας αποκάλυψε στους Αργοναύτες ένα μέρος από τα μελλούμενα, ό,τι ακριβώς ήταν επιτρεπτό να γνωρίζουν. Τους ειδοποίησε να φυλαχτούν από έναν κίνδυνο, που σύντομα θα τους απειλούσε στο δρόμο, τις Συμπληγάδες Πέτρες (τις Κυάνεες), κάτι κινητούς βράχους που έπεφταν ο ένας επάνω στον άλλο. Για να μάθουν αν μπορέσουν να περάσουν ανάμεσα από αυτούς τους βράχους, ο Φινέας τους συμβούλευσε να αφήσουν να προηγηθεί ένα περιστέρι. Αν αυτό κατορθώσει και διασχίσει το πέρασμα, τότε και αυτοί χωρίς κίνδυνο θα μπορέσουν να το ακολουθήσουν. Αν όμως οι βράχοι κλείσουν επάνω του, τότε σημαίνει πως η θέληση των θεών είναι αντίθετη και πως φρόνιμο θα ήταν να εγκαταλείψουν το εγχείρημα τους. Κατόπιν τους έδωσε μερικές οδηγίες για τα κυριότερα σημάδια της πορείας τους.\nΎστερα από αυτόν το χρησμό οι Αργοναύτες συνέχισαν το δρόμο τους. Μόλις έφτασαν μπροστά στους Κυανούς Βράχους, που ονομάζονται\nκαι Συμπληγάδες Πέτρες, άφησαν ένα περιστέρι που κατόρθωσε να διασχίσει το πέρασμα· οι βράχοι όμως, καθώς ξανάκλειναν, έπιασαν τα μακρύτερα φτερά της ουράς του. Οι Αργοναύτες περίμεναν να ανοίξουν και πάλι οι βράχοι και τότε πέρασαν με τη σειρά τους. Το πλοίο βγήκε σώο και αβλαβές, αλλά καταστράφηκε ελαφρά στην πρύμνη, το ίδιο όπως η ουρά του περιστεριού. Από εκείνη την εποχή οι Συμπληγάδες Πέτρες έμειναν ακίνητες, γιατί η μοίρα ήθελε να σταματήσει η κίνηση τους, μόλις ένα καράβι κατόρθωνε να περάσει ανάμεσα τους.\nΟι Αργοναύτες, έχοντας έτσι εισχωρήσει στον Εύξεινο Πόντο τη Μαύρη Θάλασσα έφτασαν στη χώρα των Μαριανδυνών, όπου ο βασιλιάς τους Λύκος τους υποδέχτηκε φιλόξενα. Εκεί στο κυνήγι πέθανε ο μάντης Ίδμονας, πληγωμένος από έναν κάπρο. Εκεί επίσης πέθανε και ο Τίφης, ο κυβερνήτης, και στο τιμόνι τον αντικατέστησε ο Αγκαίος. Κατόπιν οι Αργοναύτες πέρασαν τις εκβολές του Θερμόδοντα (το ποτάμι που στις όχθες του λένε πως ζούσαν κάποτε οι Αμαζόνες) και έπειτα ακολουθώντας τον Καύκασο έφτασαν στις εκβολές του Φάση, στην Κολχίδα, που ήταν ο σκοπός του ταξιδιού τους.\nΟι Αργοναύτες αποβιβάστηκαν και ο Ιάσονας πήγε στο βασιλιά Αιήτη, στον οποίο εξέθεσε την αποστολή, που του εμπιστεύτηκε ο Πελίας. Ο βασιλιάς δεν αρνήθηκε να του δώσει το Χρυσόμαλλο δέρας, του έβαλε όμως όρο να ζέψει, χωρίς βοήθεια, δύο ταύρους με χάλκινα πόδια, που έβγαζαν φωτιά από τα ρουθούνια. Αυτοί οι τερατώδεις ταύροι, δώρα του 'Ηφαίστου στον Αιήτη, δεν είχαν γνωρίσει ποτέ ζυγό. Όταν αυτή η πρώτη δοκιμασία θα είχε πραγματοποιηθεί, ο Ιάσονας θα έπρεπε ακόμη να οργώσει ένα χωράφι και να σπείρει τα δόντια ενός δράκοντα (ήταν τα υπόλοιπα από τα δόντια του δράκοντα του Άρη στη Θήβα, που η Αθηνά είχε δώσει στον Αιήτη, (βλέπε στα λεξικά: Κάδμος και Άρης).\nΟ Ιάσονας αναρωτιόταν πώς θα μπορούσε να ζέψει αυτά τα θηρία, όταν η Μήδεια, η κόρη του βασιλιά, που ένιωθε ένα παράφορο πάθος γι' αυτόν, ήρθε να τον βοηθήσει. Στην αρχή του απέσπασε την υπόσχεση να την πάρει γυναίκα του, αν τον βοηθούσε να ξεπεράσει τις δοκιμασίες, που του είχε βάλει ο πατέρας της, και να την οδηγήσει στην Ελλάδα. Ο Ιάσονας έδωσε το λόγο του. Η Μήδεια τότε του έδωσε ένα μαγικό φίλτρο (γιατί ήταν έμπειρη σε όλες τις απόκρυφες τέχνες), με το οποίο έπρεπε να αλείψει τηνασπίδα και το σώμα του, προτού επιτεθεί στους ταύρους του 'Ηφαίστου. Το φίλτρο είχε την ιδιότητα να κάνει άτρωτο από σίδερο και φωτιά όποιον θα αλειφόταν μ' αυτό1 και θα ήταν άτρωτος για μια ολόκληρη μέρα. Ακόμα του αποκάλυψε πως τα δόντια του δράκοντα θα γεννούσαν μια σειρά οπλισμένους άντρες που θα προσπαθούσαν να τον σκοτώσουν. Αυτός δεν είχε παρά να ρίξει ανάμεσα τους, και από μακριά, μια πέτρα. Τότε οι άντρες θα ρίχνονταν ο ένας επάνω στον άλλο, αλληλοκατηγορούμενοι για το ποιος έριξε την πέτρα και τέλος θα πέθαιναν από τα ίδια τους τα χτυπήματα.\nΈτσι προστατευμένος ο Ιάσονας κατάφερε να βάλει τους ταύρους στο ζυγό, να τους ζέψει στο άροτρο, ύστερα να οργώσει το χωράφι και τέλος να σπείρει τα δόντια του δράκοντα. Έπειτα κρύφτηκε και από μακριά λιθοβόλησε τους άντρες, που γεννήθηκαν από αυτή την περίεργη σπορά. Οι άντρες άρχισαν να χτυπιούνται αναμεταξύ τους και ο Ιάσονας επωφελήθηκε από την απροσεξία τους και τους εξολόθρευσε όλους.\nΟ Αιήτης ωστόσο δεν κράτησε την υπόσχεση του. Προσπάθησε να κάψει την Αργώ και να σκοτώσει το πλήρωμα της. Προτού όμως αυτός βρει καιρό να πραγματοποιήσει το σχέδιο του, ο Ιάσονας, με οδηγό τη Μήδεια, άρπαξε το Χρυσόμαλλο δέρας (τα μάγια της Μήδειας αποκοίμησαν το δράκοντα που το φύλαγε) και έφυγε γρήγορα.\nΌταν ο Αιήτης ανακάλυψε ότι ο Ιάσονας τράπηκε σε φυγή παίρνοντας μαζί του το Χρυσόμαλλο δέρας και αρπάζοντας την κόρη του, ρίχτηκε στο κυνήγι του πλοίου. Η Μήδεια, η οποία το είχε προβλέψει, σκότωσε τον αδελφό της Άψυρτο, που είχε πάρει μαζί της, και σκόρπισε τα μέλη του στο δρόμο. Ο Αιήτης έχασε χρόνο, για να τα μαζέψει, και όταν τέλειωσε, ήταν πολύ αργά πια, για να σκεφτεί να προλάβει τους φυγάδες. Έτσι, παίρνοντας μαζί του τα μέλη του γιου του, έφτασε στο πιο κοντινό λιμάνι, που ήταν οι Τόμοι, στη δυτική ακτή του Εύξεινου Πόντου, και εκεί έθαψε το παιδί του. Προτού γυρίσει όμως στην Κολχίδα, έστειλε πολλούς υπηκόους του να κυνηγήσουν την Αργώ, λέγοντας τους ότι, αν δεν έφερναν πίσω τη Μήδεια, θα τους σκότωνε αντί γι' αυτή.\nΣύμφωνα με άλλη εκδοχή, ο Αιήτης είχε στείλει τον Άψυρτο να κυνηγήσει την αδελφή του, αλλά ο Ιάσονας τον σκότωσε, με προδοσία και με τη βοήθεια της Μήδειας, σ' ένα ναό αφιερωμένο στην Άρτεμη, στις εκβολές του Δούναβη (Ίστρος). Όπως και αν είναι, οι Αργοναύτες συνέχισαν το δρόμο τους προς το Δούναβη και ανέβηκαν τον ποταμό ως την Αδριατική (την εποχή που πλάστηκε αυτή η εκδοχή του μύθου, ο Δούναβης ή Ίστρος, θεωρούνταν ποτάμι αρτηρία, που ένωνε τον Εύξεινο Πόντο και την Αδριατική). Ο Δίας, οργισμένος από το φόνο του Άψυρτου, έστειλε καταιγίδα, που ξεστράτισε το πλοίο από την πορεία του. Τότε το πλοίο άρχισε να μιλάει και αποκάλυψε την οργή του Δία. Πρόσθεσε ότι αυτή η οργή δε θα έπαυε, παρά μόνο αν οι Αργοναύτες καθαίρονταν από την Κίρκη. Τότε το πλοίο ανέβηκε τον Ηριδανό (τον Πάδο) και τον Ροδανό μέσα από τη χώρα των Λιγύρων και των Κελτών. Από εκεί ξαναβγήκαν στη Μεσόγειο, περιέπλευσαν τη Σαρδηνία και έφτασαν στη νήσο Αία, το βασίλειο της Κίρκης (πρόκειται χωρίς αμφιβολία για τη χερσόνησο του Monte Circeo, στα βόρεια της Γκαέτας, ανάμεσα στο Λάτιο και την Καμπανιά). Εκεί η μάγισσα, η οποία ήταν, όπως και ο Αιήτης, παιδί του Ήλιου και συνεπώς θεία της Μήδειας, καθήρε τον ήρωα, συνομίλησε ώρα πολλή με τη Μήδεια, αλλά δε δέχτηκε με κανέναν τρόπο να φιλοξενήσει στο παλάτι της τον Ιάσονα. Το πλοίο συνέχισε τότε την περιπλάνηση του και οδηγημένο από την ίδια τη Θέτιδα, με εντολή της Ήρας, διέσχισε τη θάλασσα των Σειρήνων. Εκεί ο Ορφέας τραγούδησε τόσο όμορφα, που οι Αργοναύτες δεν επιθύμησαν καθόλου να ανταποκριθούν στο κάλεσμα των Σειρήνων. Μόνο ένας Αργοναύτης, ο Βούτης, έφτασε κολυμπώντας στο βράχο των Σειρήνων τον έσωσε όμως η Αφροδίτη, που τον πήρε και τον εγκατέστησε στο Λιλύβαο (τη σημερινή Μαρσάλα) στη δυτική ακτή της Σικελίας.\nΎστερα η Αργώ συνάντησε στο δρόμο της το στενό της Σκύλλας και της Χάρυβδης, έπειτα τα πλανώμενα νησιά (αναμφίβολα πρόκειται για τα νησιά Λιπαρές, σήμερα Lipari) επάνω από τα οποία υψωνόταν μαύρος καπνός. Τέλος έφτασαν στην Κέρκυρα, τη χώρα των Φαιάκων, που βασιλιάς τους ήταν ο Αλκίνοος. Εκεί συνάντησαν μια ομάδα Κόλχων, που ο Αιήτης είχε στείλει για να τους καταδιώξει. Οι Κόλχοι ζήτησαν από τον Αλκίνοο να τους παραδώσει τη Μήδεια. Ο Αλκίνοος πρώτα συμβουλεύτηκε τη γυναίκα του Αρήτη και έπειτα τους απάντησε πως το αίτημα τους θα γινόταν δεκτό, αν έβρισκαν ότι η Μήδεια ήταν παρθένα. Αν όμως είχε ήδη γίνει γυναίκα του Ιάσονα, τότε έπρεπε να μείνει μαζί του. Η Αρήτη εκμυστηρεύτηκε στη Μήδεια την απόφαση του Αλκίνοου, και ο Ιάσονας έσπευσε να εκπληρώσει τον όρο που θα έσωζε τη Μήδεια. Ο Αλκίνοος άλλο δεν είχε παρά να αρνηθεί να παραδώσει τη νέα γυναίκα. Οι Κόλχοι τότε, μη τολμώντας να γυρίσουν πίσω στην πατρίδα τους, εγκαταστάθηκαν στη χώρα των Φαιάκων. Και οι Αργοναύτες βγήκαν πάλι στο πέλαγος.\nΜόλις άφησαν την Κέρκυρα, μια καταιγίδα τους έριξε στις ακτές της Λιβύης, κοντά στις Σύρτες. Εκεί υποχρεώθηκαν να μεταφέρουν το πλοίο τους επάνω στους ώμους τους ως τη λίμνη Τριτωνίδα. Χάρη στον Τρίτωνα, το θεό της λίμνης, βρήκαν διέξοδο προς τη θάλασσα και συνέχισαν το ταξίδι τους με κατεύθυνση την Κρήτη. Σ' αυτή τους όμως την περιπέτεια έχασαν δύο συντρόφους, τον Κάνθο και τον Μόψο (οι οποίοι εξάλλου δεν εμφανίζονται σε όλους τους καταλόγους των Αργοναυτών που μας παραδόθηκαν.\nΣτην Κρήτη, τη στιγμή που αποβιβάζονταν, έπεσαν επάνω σε έναν Γίγαντα, τον Τάλο, ένα τερατώδες ρομπότ, δημιούργημα του 'Ηφαίστου, στον οποίο ο Μίνωας είχε αναθέσει να υπερασπίζεται το νησί από κάθε επιδρομή. Ο Τάλος άρπαζε τεράστιους βράχους από την ακτή και τους έριχνε από μακριά επάνω στα καράβια που περνούσαν, για να τα απομακρύνει από το νησί. Τρεις φορές τη μέρα έκανε το γύρο του νησιού. Αυτός ο Γίγαντας ήταν άτρωτος, είχε όμως στον αστράγαλο, κάτω από το τραχύτατο δέρμα του, μια φλέβα, κέντρο της ζωής του. Αν αυτή η φλέβα έμενε ανοιχτή, ο Τάλος θα πέθαινε. Η Μήδεια με τα ξόρκια της κατόρθωσε να νικήσει τον Γίγαντα. Τον έκαμε να χάσει τα λογικά του, στέλνοντας του απατηλά οράματα, και κατάφερε μ' αυτόν τον τρόπο να τον κάμει να σχίσει τη φλέβα του αστραγάλου του επάνω σε ένα βράχο. Πέθανε αμέσως. Οι Αργοναύτες τότε προσορμίστηκαν, αποβιβάστηκαν και πέρασαν τη νύχτα στην ακτή. Την επόμενη μέρα έχτισαν ιερό στην Μινώα Αθηνά και ξανάφυγαν.\nΣτο Κρητικό Πέλαγος ξαφνικά τους κάλυψε σκοτεινή νύχτα, όλο μυστήριο, και διέτρεξαν πολλούς κινδύνους. Ο Ιάσονας επικαλέστηκε τον Φοίβο, παρακαλώντας τον να φανερώσει το δρόμο τους μέσα στο σκοτάδι. Τότε ο Φοίβος Απόλλωνας εισάκουσε την προσευχή του και έριξε μια φωτεινή δέσμη, η οποία τους έδειξε, πολύ κοντά στο πλοίο τους, ένα μικρό νησί από\nτις Κυκλάδες, όπου μπόρεσαν να ρίξουν άγκυρα. Έδωσαν στο νησί το όνομα Ανάφη («νησί που αποκαλύπτεται») και έχτισαν εκεί ιερό στον Φοίβο τον Ακτινοβόλο. Προσφορές όμως, για να γιορτάσουν επάξια τη θυσία των εγκαινίων, δεν υπήρχαν σ' αυτό το βραχώδες νησάκι. Έτσι έκαμαν τις καθιερωμένες σπονδές με κρασί αντί νερό. Βλέποντας το οι δούλες των Φαιάκων, που η Αρήτη είχε δώσει στη Μήδεια γαμήλιο δώρο, άρχισαν να γελούν και να λένε τολμηρά αστεία στους Αργοναύτες. Αυτοί ανταπάντησαν με τη σειρά τους και επακολούθησε μια χαρούμενη σκηνή, η οποία επαναλαμβάνεται κάθε φορά που στο νησί αυτό γιορτάζεται θυσία, για να τιμηθεί ο Απόλλωνας.\nΈπειτα οι Αργοναύτες προσορμίστηκαν στην Αίγινα και περιπλέοντας την Εύβοια έφτασαν στην Ιωλκό έχοντας πραγματοποιήσει τον περίπλου τους σε τέσσερις μήνες και φέρνοντας το Χρυσόμαλλο δέρας. Ο Ιάσονας οδήγησε την Αργώ στην Κόρινθο και την αφιέρωσε ως ανάθημα στον Ποσειδώνα.\nΑυτός ο τόσο πολύπλοκος μύθος στον αρχικό του πυρήνα είναι προγενέστερος από τη σύνθεση της Οδύσσειας, όπου είναι γνωστά τα κατορθώματα του Ιάσονα. Σε μας έγινε πολύ γνωστός κυρίως από το μεγάλο επικό ποίημα του Απολλώνιου του Ροδίου, ο οποίος εξιστορεί το μύθο με λεπτομέρειες. Στην αρχαιότητα ο μύθος ήταν πολύ δημοφιλής. Τελικά αποτέλεσε έναν κύκλο, με τον οποίο συνδέθηκαν καλώς ή κακώς πολλοί άλλοι τοπικοί μύθοι. Όπως τα ομηρικά έπη, έτσι και οι περιπέτειες της Αργώς έγιναν το θέμα θεατρικών έργων και ποιημάτων κάθε μορφής. Η ερωτική ιδιαίτερα ιστορία της Μήδειας γοήτευσε όλους σχεδόν τους τραγικούς ποιητές (βλέπε στα λεξικά: Μήδεια και Ιάσονας).


Το Arecibo έπεσε - Πάνω από μισός αιώνας προσφοράς στην ανθρωπότητα - Unboxholics.com\nΗ ιστορία του γιγαντιαίου τηλεσκοπίου\n06 Δεκεμβρίου 2020 12:43\nΤο τηλεσκόπιο του Arecibo κατέρρευσε πριν λίγες μέρες και το σχέδιο ελεγχόμενης κατεδάφισής του δεν πρόλαβε να ολοκληρωθεί. Τι σημαίνει όμως αυτή η απώλεια για την επιστημονική κοινότητα; Για να το καταλάβουμε, πρέπει να δούμε πρώτα τι έχει προσφέρει στην επιστήμη αυτό το τεράστιο ανθρώπινο κατασκεύασμα.\nΤο 1959 το Cornell University σε συνεργασία με την ARPA (πρώην DARPA) αποφάσισαν την κατασκευή ενός τεράστιου ραδιοτηλεσκοπίου στα βουνά του Arecibo, στο Puerto Rico. Η κατασκευή ξεκίνησε την επόμενη χρονιά με τον αστρονόμο William E. Gordon να επιβλέπει το σχεδιασμό και την κατασκευή του τηλεσκοπίου, το οποίο επισήμως ονομάστηκε National Astronomy and Ionosphere Center (NAIC).\nΤο 1963 ολοκληρώθηκε η κατασκευή και πρωταρχικός σκοπός του τηλεσκοπίου ήταν η μελέτη της ιονόσφαιρας. Παρόλα αυτά, μεγάλο μέρος της χρηματοδότησης που προήλθε από την ARPA ήταν για να λειτουργήσει ως ένα σύστημα έγκαιρης προειδοποίησης για εισερχόμενους πυρηνικούς πυραύλους, εντοπίζοντας τον ιονισμό της ατμόσφαιρας που παράγουν οι υψηλές ταχύτητες πτήσης τους. Επιπλέον, το τηλεσκόπιο χρησιμοποιήθηκε για να εντοπιστούν συστοιχίες ραντάρ της Σοβιετικής Ένωσης, ανιχνεύοντας τα σήματα που αντανακλώνται στη Σελήνη.\nΤο τηλεσκόπιο του Arecibo ήταν πραγματικά τεράστιο, ειδικά για εκείνα τα χρόνια. Ο δίσκος του ήταν 300 μέτρα σε διάμετρο και αποτελούταν από 39.000 πλάκες αλουμινίου. Τρεις τσιμεντένιοι πύργοι κρατούσαν με ατσάλινα καλώδια το δέκτη του τηλεσκοπίου 150 μέτρα πάνω από το δίσκο. Μάλιστα, ήταν το μεγαλύτερο ραδιοτηλεσκόπιο στον κόσμο για πέντε δεκαετίες, όταν και ολοκληρώθηκε το 2016 η κατασκευή του τηλεσκοπίου FAST στην Κίνα. Το 2018 η λειτουργία του πέρασε στην επίβλεψη του University of Central Florida, για λογαριασμό του National Science Foundation (NSF).\nΤο τεράστιο μέγεθος του Arecibo το έκανε περιζήτητο στους ερευνητές, οι οποίοι “μάχονταν” για να το χρησιμοποιήσουν. Ο ανταγωνισμός ήταν τέτοιος που χρειάστηκε να θεσπιστεί μία τριμελής επιτροπή για να καταμερίζει το χρόνο στους ερευνητές και μόνο οι πιο υποσχόμενες έρευνες μπορούσαν να το χρησιμοποιήσουν. Πάνω από 200 ερευνητές επισκέπτονταν το τηλεσκόπιο κάθε χρόνο και χρησιμοποιήθηκε για ένα εύρος επιστημονικών μελετών. Από τη μελέτη των ανώτερων στρωμάτων της ατμόσφαιρας της Γης, μέχρι της ηλιοφυσικής και των εκπομπών pulsar. Οι πρώτοι εξωπλανήτες που ανακαλύφθηκαν, ήταν με το Arecibo, επειδή ήταν σε τροχιά γύρω από το pulsar PSR 1257+12. Στο Arecibo μπορεί να αποδοθεί και η πρώτη ανίχνευση βαρυτικών κυμάτων που προήλθε από pulsars, ανακάλυψη η οποία κέρδισε το βραβείο Νόμπελ το 1993.\nΗ πρώτη προσπάθεια εύρεσης εξωγήινης ζωής ήρθε το 1974 με το Arecibo Message. Ερευνητές του SETI εξέπεμψαν ραδιοκύματα προς τον αστερισμό M13, 21.000 έτη φωτός από εμάς, στα όρια του Milky Way, ο οποίος περιέχει περί τα 300.000 άστρα. Το μήνυμα ήταν η εικόνα που βλέπετε παρακάτω. Αποτελείται από 1679 bits, 73 γραμμές και 23 χαρακτήρες ανά γραμμή (όλα πρώτοι αριθμοί). Η εκπομπή των “1” και “0” έγινε με εναλλασσόμενες συχνότητες των 10 bits ανά δευτερόλεπτο. Στην εκπομπή απεικονίζεται μεταξύ άλλων, το τηλεσκόπιο του Arecibo, το ηλιακό μας σύστημα, το DNA, μία φιγούρα ανθρώπου και μερικές βιοχημικές ιδιότητες της ζωής στη Γη.\nΤο μήνυμα ήταν αποτέλεσμα της συνεργασίας του αστρονόμου Frank Drake (από την Εξίσωση του Drake) και τον αξέχαστο Carl Sagan. Ανεξάρτητα από το αν θα λάβει κανείς το μήνυμα, το πείραμα ήταν χρήσιμο για να σκεφτούμε περισσότερο τις δυσκολίες της επικοινωνίας στο διάστημα, του χρόνου και των πιθανών διαφορών στις κουλτούρες.\nΤο Arecibo ήταν υπεύθυνο για πολλές ανακαλύψεις που δεν μπορούν να αναφερθούν σε ένα μόνο άρθρο. Απ' αυτές που ξεχώρισαν ήταν η λεπτομερής χαρτογράφηση των επιφανειών της Αφροδίτης και του Ερμή, η ανακάλυψη πως ο Ερμής περιστρέφεται κάθε 59 μέρες και όχι κάθε 88, όπως θεωρούσαμε, καθώς και πως δε βλέπει συνέχεια η ίδια πλευρά τον Ήλιο. Ανακάλυψε τον πρώτο δυαδικό pulsar καθώς και την πρώτη επαναλαμβανόμενη ριπή ραδιοκυμάτων, ενώ έπαιξε σημαντικό ρόλο στον εντοπισμό αστεροειδών με πιθανώς επικίνδυνη πορεία σύγκρουσης με τη Γη.\nΤο τηλεσκόπιο ξεκίνησε να αντιμετωπίζει δυσκολίες λόγω μειωμένης χρηματοδότησης, ενώ υπέστη σοβαρές ζημιές με τον τυφώνα Maria το 2017. Δεν μπόρεσε ποτέ να επανέλθει πλήρως και η βλάβη δύο καλωδίων στήριξης από τα συνολικά 18, ήταν η αρχή του τέλους του, καθώς οι μηχανικοί έκριναν πως η βλάβη ήταν πέραν των δυνατοτήτων επισκευής. Μετά από μελέτες μηνών έκριναν πως οποιαδήποτε προσπάθεια επισκευής θα έθετε σε κίνδυνο ανθρώπινες ζωές και ο NSF αποφάσισε την ελεγχόμενη κατεδάφισή του, κάτι που τελικά δεν πρόλαβε να κάνει. Η απώλειά του είναι ένα πλήγμα για την επιστημονική κοινότητα, αλλά υπάρχει διχογνωμία για το πόσο μεγάλο είναι αυτό το πλήγμα. Μερικοί ισχυρίζονται πως θα στοιχίσει στο SETI, αλλά δε θα είναι η καταστροφή του.\nΕίναι ένα πολύ ευαίσθητο τηλεσκόπιο για εύρεση σημάτων, αλλά δεν είναι το μόνο στον κόσμο πλέον. Ωστόσο, μιας και δεν ξέρουμε αν, πώς και πότε θα υπάρξει ένα SETI σήμα, η απώλεια του Arecibo μπορεί να σημάνει πως θα χάσουμε τον εντοπισμό του. – Dr. Christopher Conselice, καθηγητής Εξωγαλαξιακής Αστρονομίας στο Πανεπιστήμιο του Manchester\nΓια τους Πουερτορικανούς πάντως, η απώλεια του Arecibo είναι σαν να χάνουνε όχι μόνο ένα εθνικό μνημείο, αλλά ένα σύμβολο.\nΣκεφτείτε τι σημαίνει το Άγαλμα της Ελευθερίας για τους Νεοϋορκέζους ή η Golden Gate Bridge για τους κατοίκους του San Francisco. Το Arecibo σημαίνει ακόμα περισσότερα για το Puerto Rico, επειδή έχει γίνει περισσότερα από ένα επιστημονικό εργαλείο, έγινε ένα πολιτιστικό σύμβολο. Για πολλούς έγινε η έμπνευση να προσπαθείς διαρκώς, το σύμβολο πως μπορούμε να πετύχουμε σπουδαία πράγματα, η περηφάνεια πως στην πίσω αυλή μας εξυπηρετούμε όλον τον πλανήτη. – Edgard Rivera-Valentin, Lunar and Planetary Institute\nΓια περίπου έξι δεκαετίες το Arecibo Observatory υπηρέτησε ως ένας φάρος για πρωτοποριακή επιστήμη και μας έδειξε πώς μπορεί να επιτευχθεί η συνεργασία στην επιστημονική κοινότητα. Πρόκειται για μία συγκλονιστική αλλαγή, αλλά θα ψάξουμε τρόπους να συνεχίσουμε να υπηρετούμε την επιστημονική κοινότητα και να διατηρήσουμε την ισχυρή φιλία με το λαό του Puerto Rico. – Sethuraman Panchanathan, Διευθυντής NSF\nTags: arecibo observatory space puerto rico


Η Μαίρη Συνατσάκη μας αποκαλύπτει αν αναλαμβάνει την παρουσίαση του εγχώριου τελικού της Eurovision! - Tlife.gr\nΗ Μαίρη Συνατσάκη μας αποκαλύπτει αν αναλαμβάνει την παρουσίαση του εγχώριου τελικού της Eurovision!\nΙδιαίτερος ντόρος έχει δημιουργηθεί σήμερα με την είδηση που κάνει εδώ και λίγη ώρα τον γύρο του διαδυκτίου και θέλει την Μαίρη Συνατσάκη μαζί με την Ντορέττα Παπαδημητρίου να αναλαμβάνουν την παρουσίαση του εγχώριου, τελικού της Eurovision 2015.\nΟπως έγινε γνωστό ευθύς εξ ΄αρχής, ο Γιώργος Καπουτζίδης μετά από δύο χρόνια όπου είχε αναλάβει την σκυτάλη της Eurovision, φέτος δεν θα μπορούσε να ασχοληθεί και πάλι λόγω φυσικά των αυξημένων επαγγελματικών του υποχρεώσεων και κυρίως λόγω των εντατικών γυρισμάτων της "Εθνικής Ελλάδος".\nΕτσι, οι ιθύνοντες της δημόσιας τηλεόρασης μαζί με τους ιθύνοντες του MAD τα είπαν, τα ξανά είπαν και κατέληξαν η παρουσίαση του φετινού τελικού να έχει έντονο άρωμα γυναίκας. Και μάλιστα; Αυτός ο τελικός να είναι τόσο νεανικός και fresh όσο ποτέ, εξ ΄ου και η συγκεκριμένη επιλογή των προσώπων.\nΝαι, κυρίες και κύριοι τον φετινό τελικό αναλαμβάνουν η Μαίρη Συνατσάκη μαζί με το κολλητό της φιλαράκι την Ντορέττα Παπαδημητρίου. Μάλιστα, την συγκεκριμένη είδηση μου την επιβεβαίωσε και η ίδια η Μαίρη έτσι για τα... μάτια σου μόνο.\n"Η αλήθεια είναι πως όντως μαζί με την Ντορέττα αναλαμβάνουμε την παρουσίαση του φετινού εγχώριου τελικού και είναι κάτι που θα το κάνουμε με πολύ χαρά..." μου είπε χαρακτηριστικά η Μαίρη και έσπευσε να συμπληρώσει:\n"Σύμφωνα δε με τον προγραμματισμό που υπάρχει η συγκεκριμένη βραδιά θα βγει στον αέρα μέσα στη πρώτη βδομάδα του Μάρτη, αλλά μη με ρωτάς τίποτα άλλο, γιατί δεν υπάρχει και τίποτα άλλο να σου πω. Ολα είναι ακόμα ρευστά. Τώρα όλα σχεδιάζονται και αποφασίζονται..."


Βαρέθηκες να βλέπεις τις ίδιες #christmasmovies κάθε χρόνο; Ορίστε 6 εναλλακτικές επιλογές! - Queen.gr\nΒαρέθηκες να βλέπεις τις ίδιες #christmasmovies κάθε χρόνο; Ορίστε 6 εναλλακτικές επιλογές!\nΞέφυγε από τα συνηθισμένα και δώσε μία ευκαιρία σε αυτές τις ξεχασμένες και υποτιμημένες χριστουγεννιάτικες ταινίες!\nΝομίζω πως συμβαίνει σε όλες μας αυτή την εορταστική περίοδο, να καθόμαστε στον καναπέ και να μας έρχεται αυτόματα η διάθεση να χουχουλιάσουμε βλέποντας μια χριστουγεννιάτικη ταινία.\nΩστόσο, σχεδόν πάντα δυσκολευόμαστε στην επιλογή, αφού τις περισσότερες χριστουγεννιάτικες ταινίες τις έχουμε δει δεκάδες φορές - πολλές από εμάς έχουμε μεγαλώσει με αυτές!\nΥπάρχουν τόσες πολλές #christmasmovies στο Netflix, που πλέον υπάρχει σαφής διαχωρισμός μεταξύ των mainstream που έχουν δει όλοι στο παρελθόν και εκείνων που αποτελούν... κρυφά διαμαντάκια και πραγματικά αξίζουν να τους δώσουμε μια ευκαιρία.\nIt's Christmas Time! 7 χριστουγεννιάτικες ταινίες στο Netflix για να μπεις σε γιορτινό κλίμα\nΑν και πραγματικά απολαμβάνω να βλέπω ξανά και ξανά κλασικές χριστουγεννιάτικες ταινίες, όπως το «The Holiday» και το «Μόνος στο σπίτι», υπάρχουν φορές που λαχταράω κάτι διαφορετικό - και νομίζω πως δεν είμαι η μόνη!\nΓι΄ αυτό, λοιπόν, συγκέντρωσα για εσένα 6 από τις καλύτερες υποτιμημένες και ξεχασμένες ταινίες που υπάρχουν στις πιο δημοφιλείς πλατφόρμες, ώστε να μπορέσεις να ξεφύγεις από τη ρουτίνα και να δεις επιτέλους κάτι εναλλακτικό που θα σε βάλει 100% στο χριστουγεννιάτικο κλίμα.\nΦτιάξε μια ζεστή σοκολάτα, πάρε αγκαλιά την πιο απαλή και ζεστή κουβέρτα σου, φόρα τις πιο festive πιτζάμες σου και χαλάρωσε παρακολουθώντας μία από τις παρακάτω χριστουγεννιάτικες ταινίες:\n#1. Operation Christmas Drop\nΗ Kat Graham, γνωστή για τον εμβληματικό ρόλο της στο «The Vampire Diaries», πρωταγωνιστεί σε αυτή την υπέροχη χριστουγεννιάτικη ρομαντική κομεντί. Μια βοηθός του Κογκρέσου αναλαμβάνει να ερευνήσει μια βάση της Πολεμικής Αεροπορίας των ΗΠΑ στο Γκουάμ και ένας καπετάνιος της Πολεμικής Αεροπορίας επιλέγεται για να της δείξει τη βάση και να την πείσει ότι πρέπει να παραμείνει ανοιχτή. Αν ψάχνεις για μια γλυκιά ταινία σε στιλ «Hallmark», το «Operation Christmas Drop» είναι μια εξαιρετική επιλογή για εσένα.\nΕντάξει, ίσως έχεις ξαναδεί αυτή την ταινία, αλλά επιμένω στο ότι είναι ένα πραγματικά κρυμμένο διαμάντι - και ίσως το έχεις ξεχάσει μετά από τόσο καιρό! Οι Kranks (Tim Allen και Jamie Lee Curtis) είναι επιτέλους μόνοι για τις διακοπές των Χριστουγέννων μετά την αναχώρηση της κόρης τους για το Σώμα Ειρήνης και θέλουν να το γιορτάσουν! Οπότε τι καλύτερο από το να πάνε μια κρουαζιέρα στην Καραϊβική; Ωστόσο, όταν οι γείτονές τους - οι οποίοι έχουν εμμονή με τα Χριστούγεννα - ανακαλύπτουν ότι οι Kranks θα λείπουν φέτος τα Χριστούγεννα, κάνουν τα πάντα για να κερδίσουν τον ετήσιο διαγωνισμό «καλύτερης διακόσμησης δρόμου».\n#3. The Holiday Calendar\nΌταν μια φωτογράφος (Kat Graham) ανακαλύπτει ότι το παλιό ημερολόγιο Advent που κληρονόμησε φαίνεται να προβλέπει το μέλλον της, όλα στη ζωή της αρχίζουν να αλλάζουν, συμπεριλαμβανομένου ενός νέου, εκκολαπτόμενου ειδυλλίου. Η χημεία μεταξύ της Kat Graham και του Ethan Peck είναι τόσο έντινη, που κάνει την ταινία ακόμα καλύτερη. Πρόκειται για μία ακόμη υποτιμημένη ταινία του Netflix που αξίζει περισσότερη αγάπη!\n#4. Deck the Halls\nΗ ζωή του Steve, ενός μπαμπά των προαστίων και λάτρη των Χριστουγέννων, ανατρέπεται με τον ερχομό του νέου του γείτονα (Danny DeVito). Ο γείτονάς του θέλει να φωτίσει το σπίτι του με αρκετά γιορτινά φώτα προκειμένου να το κάνει ορατό από το διάστημα, αλλά ο Steve είναι αποφασισμένος να τον ξεπεράσει. Αυτή είναι μία υπέροχη ταινία για να παρακολουθήσεις με την οικογένειά σου, και σίγουρα θα σας κάνει να γελάσετε πολύ!\n#5. Love The Coopers\nΜε ένα καστ που αποτελείται από μερικούς από τους σπουδαιότερους stars του Hollywood, συμπεριλαμβανομένων των Diane Keaton, John Goodman και Olivia Wilde, το «Love The Coopers» είναι μια ρομαντική κομεντί που δε θέλεις με τίποτα να χάσεις. Για τον ετήσιο εορτασμό της παραμονής των Χριστουγέννων, οι Coopers καλωσορίζουν τέσσερις γενιές μιας μεγάλης οικογένειας. Κάθε άτομο έχει τα δικά του προβλήματα, αλλά γρήγορα ανακαλύπτουν ξανά τη σημασία της συγγένειας και το πνεύμα των γιορτών.\n#6. A Very Country Christmas\nΜια πολυάσχολη μητέρα που μεγαλώνει μόνη το παιδί της (Deana Carter), δεν ξέρει ότι ο άντρας που μόλις γνώρισε είναι στην πραγματικότητα ένας διάσημος σούπερ σταρ της κάντρι! Αν και αυτή η ταινία μπορεί να θεωρηθεί μία κλισέ χριστουγεννιάτικη ρομαντική κομεντί, εξακολουθεί να αποτελεί μία πολύ συγκινητική επιλογή.


Κριτική βιβλίου "Το φως ανάμεσα στους ωκεανούς" - Η Κόκκινη Καμέλια\nin Κριτική βιβλίων on 26/04/2018 26/04/2018 with 2 Comments 794 Views\n“Το φως ανάμεσα στους ωκεανούς”της Μ.Λ. Στέντμαν είναι ένα πολύ επιτυχημένο βιβλίο, που κέρδισε διεθνή βραβεία και μεταφέρθηκε στη μεγάλη οθόνη.\nΤη δεκαετία του 1920, ο Τομ και η Ίζαμπελ είναι ένα πολύ αγαπημένο νεαρό παντρεμένο ζευγάρι, οι μοναδικοί κάτοικοι ενός μικρού νησιού νοτιοδυτικά των ακτών της Αυστραλίας. Ο Τομ είναι ο φύλακας του φάρου του νησιού και υπεύθυνος για τη λειτουργία του. Το μόνο σύννεφο στην υπέροχη σχέση τους είναι η επιθυμία για ένα παιδί, το οποίο δεν καταφέρνουν να αποκτήσουν. Μια μέρα, η θάλασσα ξεβράζει στο νησάκι μια βάρκα με ένα νεκρό άντρα και ένα μωρό που κλαίει γοερά. Το ζευγάρι παίρνει την παράτολμη απόφαση να κρατήσει το μωρό και τα πράγματα από τότε εξελίσσονται με τρόπο που κανείς δεν μπορεί να προβλέψει…!\nΌταν διάβασα την περίληψη αυτού του βιβλίου, αποφάσισα ότι πρέπει να το διαβάσω. Είμαι γενικά ευαίσθητη με τα θέματα των παιδιών, αλλά από τότε που απέκτησα τις κόρες μου, έγινα ακόμα πιο ευαίσθητη με ό,τι αφορά στη μητρότητα! Ήμουν σίγουρη πως θα με άγγιζε και με ικανοποίηση είδα πως δεν έπεσα έξω!\nΞεκινώντας από το εξώφυλλο, μου άρεσε πολύ και το βρήκα ατμοσφαιρικό, τόσο το αρχικό, όσο και εκείνο με την αφίσα της ταινίας.\nΤο πρωτότυπο εξώφυλλο του βιβλίου. Ο φάρος δεσπόζει επιβλητικός και μεγαλόπρεπος ανάμεσα …στους ωκεανούς, στην τρικυμισμένη θάλασσα.\nΤο εξώφυλλο του βιβλίου, ως μέρος της αφίσας της ταινίας. Τα πρόσωπα των ηθοποιών που επιλέχθηκαν μοιάζουν αρκετά με το πώς έπλασα στη φαντασία μου τους ήρωες!\nΌσο περνούσαν οι σελίδες, τους αγαπούσα αυτούς τους δύο ήρωες! Η συγγραφέας δείχνει τόσο όμορφα τη σχέση τους, το πόσο αγαπημένοι και ερωτευμένοι είναι. Βλέπουμε καθαρά το πόσο έχουν επηρεάσει τον Τομ οι εμπειρίες του στον Α’ Παγκόσμιο Πόλεμο, όπου πολέμησε, και πόσο επιδρούν στον τρόπο που αντιμετωπίζει τη ζωή και το θάνατο. Όσο για την Ίζαμπελ, εκείνη θέλει απελπισμένα να γίνει μάνα…\nΟι περιγραφές της φύσης στο νησί πραγματικά σε μεταφέρουν εκεί. Νιώθεις την υγρασία της θάλασσας, τον αέρα που φυσάει δυνατά στα ανοιχτά, βλέπεις και μαθαίνεις το μηχανισμό λειτουργίας του φάρου με τα κάτοπτρα.\nΗ μητρότητα, η πατρότητα, οι δεσμοί της αγάπης, η έννοια της οικογένειας, αλλά και της ειλικρίνειας, της εμπιστοσύνης στο ζευγάρι, της υποχωρητικότητας, όλα αυτά είναι θέματα που θίγονται στο βιβλίο. Θέτει ηθικά διλήμματα και δείχνει το πώς η ζωή ωθεί καλόκαρδους ανθρώπους να πάρουν αποφάσεις που μπορεί να είναι μοιραίες και να βλάψουν άλλους!\nΚατά την άποψή μου, δεν είναι ένα “γυναικείο” βιβλίο, όπως διάβασα κάπου, (εξάλλου, η βασική οπτική γωνία της αφήγησης αφορά τον πατέρα), ούτε ένα βιβλίο που απευθύνεται μόνο σε γονείς.\nΑλλά, για να είμαι ειλικρινής, αν είσαι γονέας, αυτό το βιβλίο σε κάνει κομμάτια.\nΑυτή ακριβώς η λέξη μπορεί να περιγράψει το πώς αισθάνθηκα όταν το τελείωσα. Ένιωσα ότι με έκανε κομμάτια και με “ξανακόλλησε” ως ένα διαφορετικό άνθρωπο, μια διαφορετική μαμά. Αυτή είναι και η προσδοκία που έχω από ένα καλό λογοτεχνικό βιβλίο: να είμαι ένας διαφορετικός άνθρωπος μετά την ανάγνωσή του.\nΈνας ακόμη προβληματισμός μού προστέθηκε: Μέχρι πού μπορεί να φτάσει η επιθυμία μιας γυναίκας να αποκτήσει παιδί…; Και πού βρίσκεται η σχέση του ζευγαριού μέσα σε όλο αυτό…;\nΌπως ίσως ήδη καταλάβατε, πρόκειται για ένα εξαιρετικό βιβλίο, με πολύ πρωτότυπο θέμα, ωραίες περιγραφές της φύσης και βαθιά ψυχογραφία, με δυνατά νοήματα και έντονα συναισθήματα.\nΜε χτύπησε στην καρδιά και με πόνεσε τόσο, που πραγματικά εύχομαι να μη βασίζεται σε πραγματικά γεγονότα… Κέρδισε, όμως, με άνεση τη βαθμολογία των 5 αστέρων στο Goodreads (που πολύ δύσκολα δίνω) και μια θέση στα αγαπημένα μου βιβλία και σε αυτά που προτείνω ανεπιφύλακτα!\nΔεν έχω δει την ταινία και διστάζω να τη δω, γιατί φοβάμαι ότι, αν το κλίμα της δεν είναι εφάμιλλο των υπέροχων περιγραφών της θάλασσας και του φάρου που βρήκα μέσα στο βιβλίο, θα απογοητευτώ!\nΤο βιβλίο “Το φως ανάμεσα στους ωκεανούς” είναι το πρώτο βιβλίο της συγγραφέα και κυκλοφορεί από τις Εκδόσεις Πατάκη.\nΤο έχετε διαβάσει; Αν ναι, σας άρεσε; Αν όχι, σκέφτεστε να το κάνετε;\nLittle Hope Flags 09/04/2019 at 20:17\nΠολύ συγκινητικό και πολύ αληθινό βιβλίο. Όπως λες, σε κάνει κομμάτια, και στο τέλος σου αφήνει ένα γλυκόπικρο κενό. Δε θα ήθελα να είμαι στη θέση της, πραγματικά.. και η ταινία πολύ καλή!\nΜαρία 09/04/2019 at 20:22\nΔε θα ήθελα να είμαι στη θέση της με τίποτα! Την ταινία δεν την είδα και δε νομίζω να τη δω! Αλλά πραγματικά το συναίσθημα που σου αφήνει στο τέλος είναι πολύ παράξενο!


Θάνος Μικρούτσικος: Η εξομολόγηση για τον Ανδρέα Μικρούτσικο! «Με χρειαζόταν και δεν ήμουν κοντά του»\nΣυνέντευξη στον Γιώργο Νάστο και στο BHMAgazino, έδωσε εν όψει των συναυλιών του στο Θέατρο Βράχων, ο Θάνος Μικρούτσικος.\nΜεταξύ άλλων ο μεγάλος μουσικοσυνθέτης εκμυστηρεύεται στην κουβέντα τους για τον αδελφό του Ανδρέα Μικρούτσικο, ο οποίος τα τελευταία χρόνια έχει αποτραβηχτεί από τα φώτα της δημοσιότητας, έπειτα από πολλά χρόνια μεγάλης προβολής στην τηλεόραση.\n«Οι καταβολές μας ήταν κοινές. Δεν θα ξεχάσω όταν ήμουν στην Ασφάλεια επί χούντας, στην απομόνωση, τον βασανισμό που υπέστη ο αδελφός μου σε διπλανό κελί. Τον διέλυσαν. Αυτό το αναφέρω για το πολιτικό του θάρρος. Η κουλτούρα του δεν ήταν διαφορετική από τη δική μου, έπαιζε μπάσο στα πρώτα τραγούδια μου, παντρεύτηκε τη Μαρία Δημητριάδη, τη γυναίκα με την οποία φτιάξαμε μαζί τον τρόπο μου. Και μετά άρχισε να γράφει και αυτός τραγούδια. Εδώ είναι ένα πρώτο σημείο που έχει σημασία».\n«Διότι είχε ταλέντο, αλλά διαφοροποιήθηκε για να μη μου μοιάζει. Μπορώ να ξεχάσω όμως ότι τώρα στις 11 Μαρτίου έκλαιγε σαν μικρό παιδί στο Γαλάτσι στη συναυλία για τα 100 χρόνια του ΚΚΕ; Ο Ανδρέας είχε πάντα αμεσότητα. Μέχρι τις αρχές του ’80 έκανε μεγάλα πράγματα στο ραδιόφωνο και δεν μπορούσε να του καταμαρτυρήσει κανείς τίποτα. Η ζημιά συνέβη στην τηλεόραση και επειδή το κατάλαβε προσπαθούσε να το εξηγήσει ιδεολογικά. Εκεί με χρειαζόταν και δεν ήμουν κοντά του».\n«Θα σας πω μια ιστορία. Το «Δελτίο ειδήσεων» είναι ένα έργο βασισμένο σε ποίηση του Γιάννη Ρίτσου, διάρκειας πέντε λεπτών περίπου, που το έπαιζα σε συναυλίες μέχρι το 1980. από τότε και μέχρι το 2003 δεν το έπαιξα, αλλά ούτε και το άκουσα ξανά, μέχρι που αποφάσισα να το ηχογραφήσω για το CD «Ο σχοινοβάτης». Το ηχογραφώ στο στούντιο του Μεγάρου, γυρίζω το βράδυ στο σπίτι και μου λέει η γυναίκα μου να δω στην τηλεόραση τη νέα εκπομπή του Χατζηνικολάου στον Alpha, που θα εγκαινιαζόταν με καλεσμένο τον Ανδρέα. Υπ’ όψιν, είχα να μιλήσω έξι μήνες με τον αδελφό μου.\nΟ Χατζηνικολάου ξεκινάει την εκπομπή ρωτώντας τον φιλοξενούμενο του κάτι παράξενο: «Μετά απ’ όλα αυτά, τι μένει Ανδρέα;» – με το όλα αυτά εννοούσε τη ζωή των τηλεοπτικών σταρ. Και του απαντάει εκείνος: «Μένει μονάχα εκείνος ο πέτρινος άγγελος, ακέφαλος/ μπορείς να του βάλεις ό,τι κεφάλι θες». Έπαθα σοκ, ήταν οι στίχοι από το «Δελτίο Ειδήσεων». Πέραν της μεταφυσικής της σύμπτωσης, αν κάτι κατάλαβα στα χρόνια που πέρασαν είναι όχι ότι δεν πρέπει να παίρνουμε θέση για τα κακώς κείμενα, αλλά ότι όταν προσωποποιούμε κάτι, πέραν της κριτικής, πρέπει να είμαστε επιφυλακτικοί στα επίπεδα που υπάρχουν. Υπάρχει όμως και κάτι ακόμα. Από την παλιά οικογένεια, ο Ανδρέας είναι ο μόνος που μου έχει μείνει.»


a-sports.gr :: Δεν το συζητά καν η Α.Ε. Καραϊσκάκης για το ΑΦΜ\nA.E. ΚΑΡΑΪΣΚΑΚΗΣ | Τετάρτη 12 Ιουνίου 2019 - 12:51\nΔεν το συζητά καν η Α.Ε. Καραϊσκάκης για το ΑΦΜ\nΟ Δράκος ξεκαθάρισε ότι δεν θα υπάρξει ραντεβού με τον Παπαδόπουλο του Ηρακλή\nΑπέλπιδες προσπάθειες προκειμένου να βγάλει τον Ηρακλή από τη δύσκολη θέση κάνει ο Τομ Παπαδόπουλος.\nΜετά το «ναυάγιο» στις συζητήσεις με τον Βόλο για εξαγορά του ΑΦΜ του, ο Ηρακλής στρέφεται στην Α.Ε. Καραϊσκάκης, που του χρόνου θα αγωνίζεται στη Σούπερ Λίγκα 2.\nΠαρόλα αυτά, ο Οδυσσέας Δράκος ξεκαθάρισε ότι δεν τίθεται τέτοιο θέμα.\nΟ ιδιοκτήτης της αρτινής ΠΑΕ τόνισε ότι δεν υπάρχει πιθανότητα ραντεβού με τον Τομ Παπαδόπουλο, λέγοντας ότι όσα γίνονται είναι για διαπραγματευτικούς λόγους και το όποιο ενδιαφέρον αφορά τον Βόλο και όχι την Α.Ε. Καραϊσκάκης.\n«Δεν μπαίνει καν σε συζήτηση θέμα ΑΦΜ, δεν υπάρχει περίπτωση. Εγώ μένω στην Άρτα, πρέπει να αλλάξω τόπο διαμονής. Κατ' αρχάς δεν το πιστεύω. Τα είχαν όλα στα χέρια τους και δεν έκαναν τίποτα. Με πολύ λίγα χρήματα θα ήταν στη θέση μου. Θεωρώ ότι όλα γίνονται για διαπραγματευτικούς λόγους. Και αν υπάρχει ενδιαφέρον δεν αφορά εμάς, αλλά τον Βόλο», ξεκαθάρισε χαρακτηριστικά στη «Live Sport».\nΠήρε την έγκριση της ΕΕΑ η οικογένεια Παλτόγλου για το Αιγάλεω Τελείωσαν οι προπονήσεις στην Α.Ε. Καραϊσκάκης Δ. Δημητρίου: «Λύση η Ριζούπολη για τον τελικό ΑΕΚ - Ολυμπιακός και γιατί δεν αποκλείεται… φιάσκο με τα πλέι άουτ» (video) Δ. Δημητρίου: «Αδικία για Μάντζιο, δεδομένη η αύξηση των ομάδων στη Σούπερ Λίγκα 1» (video) Καγιούλης: «Μας ανάγκασαν να πάρουμε την απόφαση για διακοπή»\n• Παράταση μέχρι 19 Ιουλίου στον περιορισμό κυκλοφορίας στα ΚΥΤ και τις δομές φιλοξενίας • Απών ο Αγιούμπ με Ολυμπιακό • Κούγιας: «Βίκτωρα Μητρόπουλε σε λυπάμαι...» • ΗΠΑ: Αυτοκίνητο στο Σιάτλ έπεσε πάνω σε δύο γυναίκες και τις τραυμάτισε σοβαρά • Πεντάσφαιρη η Μάντσεστερ Γιουνάιτεντ • Σοβαρός ο Ολυμπιακός και πρόκριση • Αστέρας Τρίπολης - Βόλος LIVE στο a-sports.gr • Αρνητικά όλα τα τεστ κορωνοϊού της Παρασκευής για την Ξάνθη • Πάει και ο Προβυδάκης από τον Εργοτέλη... • Είναι 25 τα νέα κρούσματα κορωνοϊού στη χώρα μας


Τιμή πώλησης - το αιώνιο ζήτημα - Σελίδα 10 - Η Αγορά της Μουσικής - Noiz | Forum και Αγγελίες για Μουσικούς\nναι αλλά δεν καταλαβαίνω γιατί το κάνουν; ότι δηλαδή τι κάποιος θα τσιμπήσει και θα πάρει μια σπασμένη gibson σαν άσπαστη; (εγώ την έχω πάθει έτσι) πλέον ζούμε και στο 2021 η πληροφορία είναι άφθονη με μια απλή αναζήτηση μπορεί ο οποιοσδήποτε να δει πόσο κοστίζει μια κιθάρα και μάλιστα ΑΝΑ ΤΟΝ ΚΟΣΜΟ. Επειδή όπως και πολλοί άλλοι εδώ μέσα έχω μείνει κάποια χρόνια στο εξωτερικό είμαι μέλος και σε αντίστοιχα του noiz γκρουπ του εξωτερικού. Παρατηρώ ότι αντίστοιχα φαινόμενα δεν συναντώνται και τείνω να πιστέψω ότι υπάρχει μια κουτοπονηριά στην νοοτροπία μας. Δεν πρέπει όμως να είσαι πολύ σκατόψυχος για να ψάχνεις τον πιτσιρικά που θα κοροϊδέψεις;\nΌταν αγοράζω μεταχειρισμένα πέφτω πάντα σε καλούς ανθρώπους διότι έχω ατελείωτο χρόνο για χάσιμο και αναζητώ για μεγάλα διαστήματα, ακόμη και χρόνια χD Αλλά ρε όταν πουλάω να πέφτω πάντα *τετραπληγικούς?\nΗ μόνη εξήγηση είναι ότι διαλέγω έναν πωλητή ανάμεσα σε 1000ους ενώ πουλάω στον πρώτο ή τον δεύτερο που θα ενδιαφερθεί... στατιστικά αναπόφευκτο φαινόμενο. Μηδενική υπομονή στις πωλήσεις, θέλω μονο να φύγει από εμένα τώρα ότι πουλάω\nκαλές αγορές κακιες πωλήσεις\n*δεν είναι κατάλληλη λέξη, αναξιοπρεπείς είναι αυτό που εννοώ, Γιώργο μην μου πεις ρε ότι δεν έχεις χαρακτηρίσει ποτέ κάποιον περιπαικτικά ΑΜΕΑ, γιωτά, με κάποια μορφή αναπηρίας που όλοι έχουμε στο κάτω κάτω? ....... εν τη ρύμη του λόγου ρε, καμιά διάθεση να προσβάλω ανθρώπους που δεν γνωρίσω\nΕπεξεργασμένο 11 Ιανουαρίου από Άγιος\nΕνταξει λίγο με την ελπίδα "να πιάσουν κορόιδο" λίγο με το σύνδρομο της ακρόπολης - δηλαδή ότι η κιθάρα που πουλάνε είναι από τίμιο ξύλο, λίγο το "ας βάλω μια τιμή και βλέπουμε"\nΟλα μαζί απο λίγο\nΕιμαι σιγουρος οτι δεν ειχες κακη προθεση, φιλε μου. Αλλωστε, εσπευσες αμεσως να το διορθωσεις. Και μπραβο σου για την αμεση ανταποκριση.\nΗταν, απλα, μια ατυχης χρηση της λεξης.\nΑλλά θα ήθελα να ήξερα... αυτοί που τις πουλάνε δεν ντρέπονται\n15 ώρες πριν, Kostis Poulis είπε\nΔιαφωνω. Δεν θεωρώ σωστό να υπάρχουν τέτοιοι "ρυθμιστές" της αγοράς. Πληροφόρηση υπάρχει και είναι προσβάσιμη για όλους: όποιος έχει απορία για το εύλογο μιας τιμής, μπορεί να ζητήσει πληροφορίες σε Ελληνικά και ξένα φόρουμ, σε ιστότοπους, υπάρχουν δεκάδες βίντεο στο διαδύκτιο και γενικά δεν είναι πλέον τόσο δύσκολο. Ας αναλάβει και ο αγοραστής κάποιο ρίσκο, άλλωστε από τα λάθη μαθαίνει κανείς.\nΘεωρώ πιο σωστό να υπάρχει κάποια ενημέρωση για κάποιον που πουλάει ρέπλικές τις οποίες εμφανίζει σαν αυθεντικά όργανα παρά για κάποιον που θέλει να πουλήσει κάτι σε τιμή εκτός αγοράς.\nΤώρα διάβασα τις προηγούμενες σελίδες...\nΣχετικά με τον μέσο μισθό, στην Ελλάδα τουλάχιστον δεν ισχύει καμία στατιστική, μιας και ελάχιστοι δηλώνουν πραγματικά εισοδήματα, μισθωτοί και επιτηδευματίες. Η συνεννόηση είναι σχεδόν πάντα "θα σου δώσω λίγο περισσότερα στο χέρι και θα σε δηλώσω με το βασικό ή λιγότερες ώρες". Και δεν είναι απόλυτα παράλογο αφού για να δίνεις σε κάποιον 800 καθαρά έχεις τελικό κόστος γύρω στα 1200, δηλαδή άλλο ένα 50% χονδρικά. ΄Έτσι είναι όλοι περισσότερο ευχαριστημένοι, αφού ο βασικός μισθός 550 καθαρά δε φτάνει ούτε για ζήτω, και σε τέτοιες συνθήκες και οι εργοδότες πολλές φορές δε μπορούν να ξετσεπώσουν και πολλά περισσότερα. Άσε που τα 1000-1100 που βγάζουν όλες αυτές οι στατιστικές συνήθως αφορούν μικτές αποδοχές, δηλαδή 850-900 καθαρά, και άσε που ο καθένας επικαλείται τα στοιχεία όπως τον βολεύουν, δηλαδή άλλος παίρνει τα στοιχεία του Εργάνη, άλλος τα στοιχεία από τις φορ.δηλώσεις κοκ\nΣτο θέμα μας τώρα, Παναγία μου τι φρούτα κυκλοφορούν στις αγγελίες. Σπασμένες κιθάρες σε τιμή καινούργιας, κιθάρες του 80 που είναι "vintage", "μόνο για γνώστες", "εκ μέρους φίλου" κλπ. Ειδικά με τις Gibson το πράγμα έχει ξεφύγει. Οι περισσότεροι θέλουν να πουλήσουν κιθάρες εικοσαετίας σε τιμή 5% κάτω από σημερινή καινούργια ή και πολλές φορές σε τιμές ψηλότερες από αυτές που αγόρασαν τότε. Και εννοείται, "οι παλιές" - δηλαδή από το 1980 έως και μια μέρα πριν το σήμερα - είναι καλύτερες από τις σημερινές. Άλλοι δε τους έχουν αλλάξει τα φώτα, κλειδιά, τύπο τάστων, ηλεκτρικά, μαγνήτες που όμως τα έβαλε ο Μπάμπης ο σουγιάς που ξέρει καλύτερα από τη Gibson και είναι "αναβάθμιση".\nΕγώ αποφάσισα τελικά να πάρω καινούργια - o THOMANN εντός 14 ημερών την παίρνει πίσω χωρίς να σε επιβαρύνει με μεταφορικά - άρα, δοκιμάζεις μέχρι να σου "κατσει" αυτή που θέλεις. Θα πληρώσω τα 200 ευρώ παραπάνω από αυτά που ζητάνε κάποιοι αλλά θα έχω και εγγύηση, θα ξέρω 100% πως η κιθάρα δεν έχει κάποιο πρόβλημα και θα πάρω και ακριβώς στο χρώμα που θέλω.\nΕπεξεργασμένο 12 Ιανουαρίου από JimmyPap\n, κιθάρες του 80 που είναι "vintage",\nΑν είναι του 80 (δηλαδή από 1980-1989), είναι vintage.\nΜεταξύ μας μιλάμε...επειδή ο όρος είναι υποκειμενικός καθένας λέει ότι θέλει, κάποιοι λένε και 25ετία. Φαντάζομαι πως όλοι ξέρουμε πως μία κιθάρα του 95 δεν είναι vintage.


ΠΩΛΕΙΤΑΙ ΥΠΟ ΑΝΕΓΕΡΣΗ ΑΝΕΞΑΡΤΗΤΗ ΚΑΤΟΙΚΙΑ ΤΡΙΩΝ ΥΠΝΟΔΩΜΑΤΙΩΝ ΣΤΗ ΔΕΡΥΝΕΙΑ – ΑΜΜΟΧΩΣΤΟΣ – ID 00254727 – Property for sale or to rent in Cyprus\nΠωλείται υπό ανέγερση ανεξάρτητη κατοικία τριών υπνοδωματίων στην Δερύνεια – επαρχία Αμμοχώστου. H οικία αποτελείται από 140 τ.μ καλυμμένους χώρους σε οικόπεδο των 264 τ.μ. Διαθέτει, 2 μπάνια, το ένα είναι en-suite και 1 τουαλέτα ξένων. Επίσης, διαθέτει προαιρετική πισίνα και κήπο οροφής. Επιπλέον, η κατοικία εμπίπτει στο νέο ακριτικό σχέδιο για κυβερνητική βοήθεια από 20,000 ευρώ μέχρι 55,000 ευρώ. Η οικία βρίσκεται σε πολύ καλή και ήσυχη περιοχή. Τιμή πώλησης 255,οοο ευρώ πλέον Φ.Π.Α.\nThis stunning 3 bedroom, 2 bathroom, villa is located in the Ayia Triada area close…\n2 bedroom, 1 bathroom Apartment on Exclusive Armonia Resort – ARM107in.This stunning resort in the…\nHouses For Sale in Lykavitos\nA beautiful and well located positioned villa next to Potamos area in Ayia Thekla and…\n3 Bed Houses For Sale in Larnaca District\nΠωλείται υπό ανέγερση αναξάρτητη κατοικία τριών υπνοδωματίων στα Λιβάδια – επαρχία Λάρνακας, με 151 τ.μ.…\n3 Bedroom House For Sale In Lakatameia, Nicosia Energy Class: A\nΠΩΛΕΙΤΑΙ ΑΝΕΞΑΡΤΗΤΗ ΚΑΤΟΙΚΙΑ ΤΕΣΣΑΡΩΝ ΥΠΝΟΔΩΜΑΤΙΩΝ ΣΤΗ ΠΥΛΑ – ΛΑΡΝΑΚΑ – ID 00254780 Plot, Corner, Prime location, Large frontage line


Το Σάββατο 4 Ιουνίου ένα 5χρονο κορίτσι χτυπήθηκε από πέτρα στο κεφάλι και ο πατέρας του όταν την πήγε στο Πολυδύναμο Ιατρείο για να της παρέχουν τις πρώτες βοήθειες το βρήκε κλειστό.\n«Το Σάββατο έπαιζε με κάποια παιδάκια. Κατά λάθος έφαγε μια πέτρα στο κεφάλι και άνοιξε. Το κάλυψε το τραύμα ο σερβιτόρος. Πήγα στο Κέντρο, ήταν κλειστό. Στο Ροδόλιβο οι γιατροί την περιποιήθηκαν. Θα έχουμε θανάτους πιστεύω, είναι απαράδεκτη η κατάσταση» είπε σε εκπομπή του epiloges-tv ο πατέρας της 5χρονης, Θεμιστοκλής Μουλάκης


Εβδομαδιαίες Αστροπροβλέψεις (7/8-20/8/2017) - Περί Αστρολογίας\nΕβδομαδιαίες Αστροπροβλέψεις (7/8-20/8/2017)\nΛόγω διακοπών οι εβδομαδιαίες μας προβλέψεις γίνονται δεκαπενθήμερες! Μπορείτε να παρακαλουθήσετε το βίντεο εδώ. Καλό καλοκαίρι!\nΣτα επαγγελματικά, θα ξεσπάσει κρίση είτε με τους εργοδότες είτε με τους συνεργάτες σας. Αφορμές θα δοθούν πολλές ώστε να ξεσπάσει ένας τρικούβερτος καυγάς, την ώρα που εσείς νιώθετε και είστε πολύ καλά. Η αιτία όμως θα είναι οι εισπράξεις ή οι φόροι. Και στις δύο περιπτώσεις, το αποτέλεσμα είναι ένα, έλλειψη χρημάτων. Αυτήν την έλλειψη χρημάτων θα κληθείτε εσείς να την «πληρώσετε» είτε με φωνές, είτε με καθυστέρηση πληρωμών, είτε με την αναβολή της καταβολής του μισθού σας. Στην πραγματικότητα, καμία από τις δύο πλευρές δεν φταίει, καθώς εξωγενείς είναι οι παράγοντες που επηρεάζουν την έλλειψη χρημάτων. Για αυτό, αν διατηρήσετε την ψυχραιμία σας, θα δείτε σύντομα ότι θα βρεθεί λύση. Αν την χάσετε, τότε κανείς δεν ξέρει που θα καταλήξετε.\nΤο επόμενο, και σημαντικότερο πρόβλημα, είναι η υγεία σας. Ενώ εσείς νιώθετε ότι μπορείτε να καταφέρετε τα πάντα, η υγεία σας θα παρουσιάσει επιδείνωση λόγω χρόνιων προβλημάτων που παρουσιάζετε. Η έξαρση αυτών των προβλημάτων, θα είναι ικανή να σας στείλει ή σε νοσοκομείο ή στο να αρχίσετε ατέρμονες επισκέψεις σε γιατρούς χωρίς όμως να μπορούν να κάνουν κάτι καινούριο. Για αυτό φροντίστε να διασκεδάσετε τώρα όσο μπορείτε, διότι μόλις ξεκινήσουν τα προβλήματα, αναμενόμενο είναι να πέσει η ψυχολογία σας.\nΕρωτικά αυτό το διάστημα ευνοούνται οι σχέσεις με άτομα μεγαλύτερης ηλικία από εσάς. Η ζωτικότητά σας σε συνδυασμό με την εμπειρία τους, θα δώσει ένα απίστευτο ερωτικό μείγμα!\nΟι επόμενες ημέρες θα είναι αρκετά καλές για εσάς τους Ταύρους, αρκεί να μην υποπέσετε στο λάθος και νομίσετε ότι ο «ουρανός θα πέσει στα κεφάλια σας».\nΤο επόμενο διάστημα ανάλογα με το πως θα το διαχειριστείτε, θα σας δώσει ανάλογα γεγονότα. Αν διατηρήσετε την λογική σας σκέψη και στραφείτε σε πιο πρακτικές ασχολίες, τότε δεν έχετε να φοβηθείτε τίποτα, ακόμη κι αν ο υπόλοιπος κόσμος φαίνεται ότι καταστρέφεται. Στην πραγματικότητα αυτό που συμβαίνει, είναι ότι ο κόσμος όντως γύρω σας παραλογίζεται στον μέγιστο βαθμό, αλλά από πότε εσείς επηρεαζόσασταν τόσο από το ό,τι συνέβαινε; Απλά, αυτό το διάστημα θα είναι πιο εύκολο να πέσετε στην παγίδα, και να συντονιστείτε με τον πανικό του συνόλου. Αντ’ αυτού, επιλέξτε να απέχετε από τα τεκτενόμενα, ασχοληθείτε με τα πράγματα που σας αρέσουν, και αφήστε έξω από την πόρτα σας να γίνεται χαλασμός Κυρίου.\nΑν όμως αφήσετε αυτόν τον πανικό να σας επηρεάσει, τότε θα πείσετε τους εαυτούς σας ότι καταστρέφεστε, ότι χάνεστε, ότι δεν υπάρχει πλέον ελπίδα καμιά, και τότε είναι που θα σταματήσετε να χαίρεστε. Το αποτέλεσμα θα είναι να μην κάνετε ακόμη και τις πιο μικρές δραστηριότητες, επειδή θα πιστέψετε πως όλα είναι μάταια, ότι δεν έχετε την δύναμη να κάνετε κάτι, και με τον πανικό να ξεχάσετε να κάνετε πράγματα που ήδη ξέρετε. Για αυτό προσπαθήστε να χαλαρώσετε.\nΕκεί που όμως θα ξεφύγετε πλήρως, είναι στον ερωτικό τομέα. Η διάθεσή σας για σεξ θα καταντήσει βουλιμική. Το μόνο που θα σας νοιάζει είναι το σεξ, και το πως θα ικανοποιηθείτε, σε βαθμό όπου σταδιακά θα σταματήσετε να ασχολείστε με οτιδήποτε άλλο, και η σκέψη σας θα πλημμυρίζει μόνιμα με σκηνές σεξουαλικού ενδιαφέροντος. Για αυτό κιόλας το επόμενο διάστημα δεν θα σας ενδιαφέρει η ουσία των σχέσεων, αλλά το σεξουαλικό παιγνίδι. Για αυτό φροντίστε να μην ερωτευθείτε, διότι σεξ και έρωτας είναι δύο έννοιες εντελώς διαφορετικές μεταξύ τους.\nΕσείς οι Δίδυμοι, προετοιμαστείτε να δώσετε όλη την ενέργειά σας στην οικογένειά σας, στους γονείς σας ή στις ανάγκες της οικίας σας. Επιπλέον, προετοιμαστείτε να αντιμετωπίσετε πολλά προβλήματα αλλά και ψέμματα μέσα στον χώρο της εργασίας σας, τα οποία μπορούν να κλονίσουν την πίστη σας στους ανθρώπους.\nΤο επόμενο διάστημα, τα επαγγελματικά σας θέματα θα περάσουν πολύ μεγάλη ένταση, διότι οι άνθρωποι που τα διαχειρίζονται, είτε δεν ξέρουν τί τους γίνεται είτε επιλέγουν λάθος δράσεις, κάτι το οποίο οδηγεί μαθηματικά σε αποτυχία. Ενώ εσείς βλέπετε το στραβό, δεν μπορείτε να κάνετε πολλά πράγματα επειδή οι υπεύθυνοι πιστεύουν ότι βαδίζουν σωστά, για αυτό άλλωστε έχουν κλειστά τα αυτιά τους σε ό,τι τους πείτε. Για αυτό κι εσείς, πριν απογοητευθείτε πλήρως, και πριν αναλωθείτε σε έναν αγώνα χαμένο, φροντίστε να κάνετε το καθήκον σας, και προστατεύστε την οικογένειά σας. Μην μπείτε στην διαδικασία να λύσετε εσείς τα προβλήματα των άλλων, δεν θα τα καταφέρετε. Ευτυχώς που γύρω στις 15 Αυγούστου θα καταλάβετε ότι πρέπει να σταματήσετε να ανησυχείτε τόσο, και θα κάνετε ό,τι περνάει από το χέρι σας να χαλαρώσετε. Τότε είναι που θα βγείτε με φίλους, θα περάσετε όμορφα, και θα ξεχάσετε το τί σας συμβαίνει στην καθημερινότητά σας. Μάλιστα, αν μιλήσετε με τους φίλους σας και τους πείτε τα τεκτενόμενα, εκείνοι θα φροντίσουν να σας δώσουν τις κατάλληλες συμβουλές.\nΣτον ερωτικό τομέα, τα πράγματα είναι αρκετά καλά, μόνο που θα πρέπει να ηρεμήσετε. Δίνετε τόσο μεγάλη έμφαση στην ανάλυση αυτού που νιώθετε, σε βαθμό που θα ξεχάσετε να ζήσετε τις υπέροχες ημέρες που σας περιμένουν. Ευτυχώς που τον Δεκαπενταύγουστο, ακριβώς επειδή όλα σταματάνε, εσείς επιτέλους θα μπορέσετε να χαλαρώσετε.\nΓια εσάς τους Καρκίνους, το επόμενο διάστημα θα έχει μεικτά συναισθήματα. Από την μία θα έχετε σφοδρές μάχες με άτομα που θέλουν το καλό σας, και από την άλλη εργασιακά θα πάτε πολύ καλά.\nΕργασιακά, σύντομα θα σας δοθούν ευκαιρίες στις οποίες θα αποδείξετε ότι μπορείτε να μεγαλουργήσετε εφαρμόζοντας πρωτότυπες ιδέες. Όσο κι αν φανεί παράξενο, από εσάς αυτό το διάστημα θα ζητηθεί να παράξετε κάτι καινούριο. Αυτό από μόνο του είναι πρόκληση, καθώς εστιάζετε κυρίως στην πεπατημένη και σε πράγματα που είναι ήδη δοκιμασμένα. Ε, λοιπόν κάντε την ρήξη, και εφαρμόστε όλα εκείνα που τόσο καιρό θέλατε αλλά φοβόσασταν!\nΌμως, αυτή η περίοδος κρύβει προβλήματα, με άτομα που πραγματικά θέλουν το καλό σας αλλά ο τρόπος τους είναι εκείνος που είτε σας ενοχλεί είτε σας προσβάλει. Όπως και να έχει, εσείς δεν πρόκειται να κάνετε αυτό που σας λένε έστω κι αν είναι το σωστό. Θα προτιμήσετε την στείρα αντίδραση αντί να μπείτε στην διαδικασία να κάνετε αυτό που σας λένε. Το πιθανότερο είναι να σας ενοχλήσει η αλαζονική στάση των άλλων, παρά κάτι άλλο.\nΕρωτικά, αυτό το διάστημα θα είναι αρκετά περίεργο για εσάς. Η περίοδος αυτή, ευνοεί την επιστροφή ατόμων από το παρελθόν, κάτι που το περιμένετε πως και πως. Το κακό είναι, πως απλά βαριέστε να ζήσετε τον πραγματικό έρωτα, και βολεύεστε με το ξαναζεσταμένο φαγητό. Αν όμως αφεθείτε, μπορείτε να ζήσετε πραγματικά πολύ έντονες στιγμές. Η δε λίμπιντό σας, θα εκτοξευθεί στα ύψη και πολύ δύσκολα θα πείτε τέλος, ειδικά όταν βρείτε τον τέλειο εραστή ή την τέλεια ερωμένη.\nΕσείς οι Λέοντες, θα έχετε ένα περίεργο δεκαπενθήμερο, αλλά κάτι πρόκειται να συμβεί που θα αλλάξει προς το καλύτερο τις ζωές σας!\nΠρώτα από όλα, οι προσωπικές σας φοβίες, η παθολογική ανάγκη για εκτίμηση από τους άλλους, ακόμη και προβλήματα με έξοδα, εφορίες κλπ, τελειώνουν! Από τα μέσα τις εβδομάδος και μετά, το κεφάλι σας θα ηρεμήσει από αυτές τις ανησυχίες. Τα νεύρα που είχατε εδώ και καιρό, και αυτά σας αφήνουν, οπότε το σκηνικό στήνεται για να περάσετε όμορφα τις διακοπές σας ή, αν δεν πάτε διακοπές, να κάνετε πράγματα που σας αρέσουν.\nΤο μόνο «δυσάρεστο» γεγονός, θα είναι πως είτε ο όγκος της εργασίας σας θα σας περιμένει ό,τι κι αν κάνετε, είτε θα εργάζεστε μέχρι να κλείσετε την επιχείρησή σας, να κλείσει το γραφείο, ή με οποιαδήποτε άλλη επαγγελματική δραστηριότητα ασχολείστε. Ίσως ακόμη, η εργασία με την οποία ασχολείστε, πλέον να μην σας δίνει άλλη χαρά και περιμένετε πώς και πως να φύγετε για να ηρεμήσετε λίγο από την πίεση. Οι περισσότεροι και περισσότερες, απλά θα νιώσετε ότι δεν έχετε άλλο να δώσετε εργασιακά, και όσο κι αν σας πιέζουν, εσείς δεν θα μπορέσετε να αποδώσετε. Με λίγα λόγια οι «μπαταρίες» σας τελείωσαν. Για αυτό, μην χάσετε ευκαιρία, ειδικά τον Δεκαπενταύγουστο να ξεχυθείτε στις παραλίες, στα βουνά και στα λαγκάδια. Χρειάζεστε οπωσδήποτε την ξεκούραση!\nΌμως, κάτι καλό σας περιμένει, και θα το δείτε άμεσα εσείς οι γεννημένοι και γεννημένες στο τρίτο δεκαήμερο. Επιτέλους, η αξία σας αναγνωρίζεται και οι ευχές που είχατε κάνει, θα πραγματοποιηθούν!\nΣτον ερωτικό τομέα, ένα άτομο από το παρελθόν έρχεται να σας κάνει να νιώσετε χαρά, σιγουριά και ασφάλεια!\nΕσείς οι Παρθένοι θα έχετε ένα αρκετά δύσκολο δεκαπενθήμερο. Ευτυχώς που τον Δεκαπενταύγουστο θα κάνετε ένα μικρό διάλειμμα από ό,τι σας απασχολεί.\nΤα προβλήματα που θα αντιμετωπίσετε, αφορούν, τί άλλο, τις σχέσεις σας με τους ανθρώπους γύρω σας. Η τρέλλα που αντιμετωπίζετε σε καθημερινή βάση από τα άτομα που έρχεστε σε επαφή, απλά δεν περιγράφεται. Μέχρι πρότινος δεν μπαίνατε στην διαδικασία να ασχοληθείτε, διότι η χαοτική συμπεριφορά είναι το άλφα και το ωμέγα στο να σας παράγει πονοκέφαλο ή να σας κάνει να κλείνεστε στους εαυτούς σας, επειδή δεν την αντέχετε. Όμως εδώ και ημέρες νιώθετε τις δυνάμεις σας αρκετά ανεβασμένες, και έχετε την διάθεση να παλέψετε για αυτό που είστε, για αυτά που πιστεύετε, ακόμη και για να επιβάλετε την τάξη. Όμως, πρώτον, επιλέξατε λάθος εποχή να το κάνετε αυτό, και, δεύτερον, θα είναι αδύνατο να καταφέρετε το οτιδήποτε, διότι ο κόσμος κινείται στραβά και δεν θέλει να αλλάξει πορεία.\nΕυτυχώς που από τον Δεκαπενταύγουστο και μετά, θα κάνετε ένα μεγάλο διάλειμμα και θα σταματήστε να ασχολείστε με οποιονδήποτε άλλον άνθρωπο εκτός από τον εαυτό σας. Όσο και να θέλετε να συνεχίσετε την διαμάχη, να ξέρετε πως αυτή, αργά ή γρήγορα θα επανέλθει στο προσκήνιο, αλλά γιατί βιάζεστε τόσο; Ξεκουραστείτε τώρα που μπορείτε, και γεμίστε τις μπαταρίες σας με διασκεδάσεις ή με έρωτα. Χαλαρώστε, και σύντομα θα δείτε την ελπίδα για κάτι καλύτερο να επιστρέφει!\nΕρωτικά, αυτό το διάστημα δεν είναι και το καλύτερο για εσάς. Τα πολλά προβλήματα που έχουν συσσωρευθεί, σας κάνουν να νιώθετε εξαντλημένοι κι εξαντλημένες, ειδικά στην περίπτωση που είστε εγκλωβισμένοι ή εγκλωβισμένες σε παράλληλες σχέσεις.\nΕσείς οι Ζυγοί θα έχετε ένα δεκαπενθήμερο όπου πραγματικά θα ξεκαθαρίσετε το τοπίο της ζωής σας, είτε είναι το προσωπικό είτε είναι το επαγγελματικό.\nΤο επόμενο διάστημα, θα είναι αρκετά ρευστό για εσάς. Τα λάθη που θα κάνετε θα είναι αρκετά, επειδή έχετε βαρεθεί τα ίδια και τα ίδια. Ως πότε η εργασιακή ανασφάλεια θα σας ταλαιπωρεί; Ως πότε η καθημερινή σας ζωή θα είναι μέσα στο χάος εξαιτίας ανισόρροπων ανθρώπων; Όλα αυτά σας έχουν κάνει να νιώθετε ότι κάτι πρέπει να αλλάξετε. Θεωρητικά μπορείτε, αλλά για να προχωρήσετε στις αλλαγές, θα πρέπει να ξεφύγετε από την αδράνεια στην οποία έχετε περιπέσει. Αν θέλετε λοιπόν να αλλάξει κάτι, πάρτε πρωτοβουλίες, κινηθείτε, δείξτε ότι μπορείτε να κάνετε ανατροπές. Η ρευστή κατάσταση που θα βιώσετε, θα σας βοηθήσει να καταλάβετε ότι τίποτα δεν είναι γραμμένο στην πέτρα. Η ζωή χρειάζεται θάρρος και θράσος!\nΣτα επαγγελματικά σας, καλό θα ήταν να μην πάρετε αποφάσεις στο πόδι. Αυτό δεν σημαίνει ότι θα πρέπει να περιμένετε την Δευτέρα Παρουσία για να κάνετε κάτι για εσάς. Μπορείτε να καταφέρετε τα πάντα, αλλά θα πρέπει να ξεφύγετε από την μικροαστική αντίληψη ότι τα πάντα πρέπει να γίνονται ώστε να παίρνετε απολαύσεις. Οι απολαύσεις είναι παροδικές, και αυτό θα πρέπει να το εμπεδώσετε. Προσπαθήστε, ειδικά στα επαγγελματικά, να κάνετε κινήσεις που να σας αποδώσουν χρήματα. Μάλιστα, καλό θα ήταν αυτό το διάστημα να κάνετε οικονομία και να δημιουργήσετε καινούριο κεφάλαιο στην επιχείρησή σας ή απλά να κάνετε αποταμίευση ώστε να έχετε χρήματα τις δύσκολες ημέρες.\nΕρωτικά, αυτό το διάστημα θα ζήσετε πολλούς ευχάριστους αλλά εφήμερους έρωτες. Μην κάνετε το λάθος να πιστέψετε ότι η ερωτική περιπέτεια που ζείτε τώρα, θα γίνει μόνιμη σχέση.\nΕσείς οι Σκορπιοί, θα έχετε ένα πολύ δύσκολο δεκαπενθήμερο κυρίως εξαιτίας των δικών σας επιλογών. Θα πρέπει να καταλάβετε ότι καλό το πείσμα σε ορισμένες περιπτώσεις αλλά εδώ πρέπει να κάνετε κινήσεις ώστε να αλλάξετε την ζωή σας προς το καλύτερο.\nΤο πρόβλημά σας εδώ και καιρό, είναι πως αρνείστε να δείτε την ζωή ως ένα μισογεμάτο ποτήρι. Προτιμάτε να το βλέπετε μισοάδειο, να μιζεριάζετε και και είστε μονίμως θυμωμένοι και θυμωμένες με όσους κι όσες επιμένουν να περνάνε καλά στις ζωές τους. Αντί λοιπόν να κάθεστε και να χαλάτε την ψυχολογία σας (ακόμη και την ίδια σας την υγεία), αρχίστε να βλέπετε την ζωή πιο θετικά! Αφήστε λίγο φως να μπει και να φωτίσει τις ζωές σας. Η Έκλειψη θα σας βοηθήσει να κλείσετε κύκλους που πρέπει να κλείσουν, και να ανοίξετε καινούργιους, οι οποίοι θα σας οδηγήσουν στην ευτυχία! Σύντομα θα έχετε τα πρώτα δείγματα αυτής της αλλαγής, αλλά στο χέρι σας είναι να την αφήσετε να πραγματοποιηθεί!\nΤο ίδιο ισχύει και στον έρωτα. Όσο εσείς θα βλέπετε τα πράγματα μονολιθικά, την ώρα που γύρω σας είναι ρευστά, τόσο θα εκνευρίζεστε επειδή χάνονται ευκαιρίες. Στην πραγματικότητα, εμμένετε σε ιδέες οι οποίες είναι παρωχημένες, και οι οποίες τελικά σας αφήνουν μόνους και μόνες. Κάντε μία μικρή αλλαγή, σταματήστε να δίνετε έμφαση στο παραμικρό, βάλτε λίγο χάος στις ζωές σας, και τότε θα διαπιστώσετε πως τα πράγματα θα είναι πολύ καλύτερα με αυτό τον τρόπο! Προσέξτε ιδιαιτέρως το επόμενο διάστημα, διότι θα κάνουν την επανεμφάνισή τους πρώην εραστές και ερωμένες. Είτε θέλετε να μείνουν στις ζωές σας είτε όχι, εσείς θα πρέπει να ξεκαθαρίσετε το τοπίο μαζί τους. Η αβεβαιότητα περισσότερα προβλήματα θα σας δημιουργήσει, παρά θα αντλήσετε ευχαρίστηση χρησιμοποιώντας την ως παιγνίδι!\nΠολύ καλές ημέρες περιμένουν εσάς τους Τοξότες, καθώς οι διακοπές είναι εδώ, κι εσείς τις περιμένατε πώς και πώς, ώστε να ξεφύγετε από την πεζή καθημερινότητα!\nΤο επόμενο διάστημα θα έχετε πολύ καλή οικογενειακή ζωή, η οποία θα είναι ευτυχισμένη και ήσυχη, ακόμη και αν είναι γεμάτη από τις φωνές των φίλων σας, διότι συν τοις άλλοις, είστε και φιλόξενοι και φιλόξενες! Ο ανοικτός και ήπιος χαρακτήρας σας, θα κερδίσει τις καρδιές τόσο των φίλων σας, όσο και των ξένων! Μάλιστα, θα σας δοθεί η ευκαιρία να συναντήσετε άτομα που είχατε πολύ καιρό να δείτε και να περάσετε καλά μαζί τους. Αν το ωροσκόπιο σας το επιτρέπει, θα είστε ευτυχισμένοι ή ευτυχισμένες και με χρήματα στις τσέπες σας, κάτι που θα σας βοηθήσει να πάτε όπου θέλετε διακοπές, ή να αρχίσετε να ξοδεύετε χρήματα τόσο για τις προσωπικές ανάγκες, όσο και για να διασκεδάσετε. Όλα δείχνουν ότι τα χειρότερα τελείωσαν, και πλέον μπαίνετε στον ίσιο δρόμο, οπότε μπορείτε επιτέλους να χαλαρώσετε!\nΓια κάποιους και κάποιες από εσάς, αυτή η περίοδος δεν είναι για χαλάρωση, αλλά για πολύ δουλειά. Μπορεί να ακουστεί κουραστικό, αλλά δεν είναι. Στην πραγματικότητα, αυτό που συμβαίνει είναι πως ανοίγουν νέοι κύκλοι ευκαιριών, και οι οποίοι θα σας δώσουν την ευκαιρία να κάνετε τα όνειρά σας πραγματικότητα. Μπορεί επίσης να έλθετε σε επαφή με τους κατάλληλους ανθρώπους, που θα σας βοηθήσουν ώστε να πετύχετε και να διαπρέψετε.\nΕρωτικά, αυτό το διάστημα δεν είναι τόσο καλό όσο θα θέλατε. Αυτό που συμβαίνει όμως, είναι ένα γερό ξεκαθάρισμα από άτομα, που τελικά περισσότερα προβλήματα σας δημιουργούν, παρά σας προσφέρουν χαρά.\nΚαλές και ανέμελες ημέρες περιμένουν εσάς τους Αιγόκερους. Φαίνεται πως το Σύμπαν αποφάσισε να σας δώσει ένα μεγάλο διάλειμμα, κι εσείς είστε έτοιμοι κι έτοιμες να το πάρετε!\nΑν και υπό φυσιολογικές συνθήκες, νιώθετε έντονα την ανάγκη της αποδοχής από τον κόσμο (η οποίο μπορεί να φθάσει σε παθολογικά επίπεδα, και την οποία θα ενισχύει η Σεληνιακή έκλειψη) εντούτοις, βρίσκεστε σε μία φάση της ζωής σας, που δεν θέλετε άλλο να παλεύετε για αυτό. Το μόνο που θέλετε είναι να χαλαρώσετε, να μείνετε μακρυά από ανταγωνισμούς και διαμάχες, να απολαύσετε το καλοκαίρι και τις θερινές διακοπές, και να ζήσετε ήρεμα!\nΓια αυτό τον σκοπό, φροντίζει το Σύμπαν για εσάς, με εξαίρεση εσάς που έχετε γεννηθεί στο δεύτερο δεκαήμερο του ζωδίου. Για εσάς του δευτέρου, οι προσωπικές δοκιμασίες είναι τέτοιες, που ενώ θα θέλατε πολύ να ηρεμήσετε κι εσείς, ψάχνετε αφορμές (και τις οποίες θα βρείτε) για να τσακωθείτε και να ξεσπάσετε. Όλοι οι υπόλοιποι, πραγματικά, και με την βοήθεια ατόμων που ξέρουν να γλεντούν τις ζωές τους, θα μπορέσετε να ζήσετε ένα πολύ καλό καλοκαίρι. Καλό θα είναι να το κάνετε, διότι από το τέλος του Αυγούστου και μετά, μπαίνετε και πάλι σε κανονικούς ρυθμούς!\nΕρωτικά, αυτό το διάστημα όλα είναι ρευστά! Όμως, μπορεί να φαίνεται ότι ζείτε μία χαοτική κατάσταση, στην πραγματικότητα όμως θα την λατρέψετε, διότι θα την δείτε ως ένα παιγνίδι που μπορεί να σας βγάλει από την βαρετή καθημερινότητα. Βέβαια ως γνήσιο ζώδιο της Γης, θα παρουσιάσετε το οξύμωρο σχήμα, από την μία να ζείτε ένα μαγευτικό παραμύθι και συγχρόνως να αναρωτιέστε για το που πάει, κι αν θα γίνει κάτι μόνιμο. Ευτυχώς που σύντομα, το μυαλό σας θα αποφασίσει ότι πρέπει και αυτό με την σειρά του να χαλαρώσει!\nΕσάς τους Υδροχόους, φαίνεται πως το καλοκαίρι σας βάρεσε για τα καλά στο κεφάλι, και αποφασίσατε ότι πρέπει να το ρίξετε έξω! Η αλήθεια είναι πως το χρειάζεστε, διότι το τελευταίο διάστημα παλεύετε σαν τα λιοντάρια, για να πετύχετε τα προσωπικά σας θέλω.\nΑς μην γελιόμαστε, είτε είστε πλούσιοι είτε είστε πτωχοί, είτε είστε άνδρες είτε είστε γυναίκες, το τελευταίο διάστημα παλεύετε πολύ σκληρά ενάντια σε θεούς και δαίμονες ώστε να κάνετε πράξη αυτά που τόσο πολύ επιθυμείτε, κυρίως στα εργασιακά. Για αυτόν τον σκοπό, το Σύμπαν εργάζεται μεθοδικά, και ήδη σας έχει δείξει τα δείγματά του. Όμως, λείπει ακόμη ένα συστατικό το οποίο θα έλθει λίγο αργότερα, κι αυτό είναι ένα άτομο που μπορεί να σας καθοδηγήσει. Αυτό το άτομο, μπορεί να είναι συνεργάτης μπορεί να είναι και σύντροφος. Σημασία έχει να ακούσετε τι έχει να σας πει, διότι εκείνο ξέρει καλύτερα από εσάς τί χρειάζεστε και πως να το αποκτήσετε.\nΠριν όμως φθάσουμε σε εκείνη την περίοδο, μεσολαβεί ο Δεκαπενταύγουστος. Για εσάς τα πάντα κλείνουν, και ασχολείστε με το πώς και πού θα πάτε διακοπές, πώς θα ξεκουραστείτε, πώς και με ποίους θα διασκεδάσετε. Εδώ θέλει λίγη προσοχή, διότι οι καταστάσεις είναι ρευστές και θα πρέπει να είστε έτοιμοι κι έτοιμες να αναπροσαρμόσετε το πρόγραμμά σας εάν δεν θέλετε να μείνετε μόνοι και μόνες στο σπίτι, αγκαλιά με το κλιματιστικό. Μην δώσετε μεγάλη έμφαση στις λεπτομέρειες των διακοπών, αλλά ούτε και να τα αφήσετε όλα στην τύχη τους. Κάντε το πρόγραμμά σας βάσει των οικονομικών σας δυνατοτήτων και των επιθυμιών σας. Όλα τα άλλα, θα έλθουν από μόνα τους.\nΤο ίδιο ισχύει και στον έρωτα. Το καλοκαίρι θέλει έρωτα, χαρά, διασκέδαση. Αυτό σημαίνει πως κάθε γνωριμία αυτήν την περίοδο, έχει αρχή και τέλος, οπότε μην σκοτίζετε το μυαλό σας με άχρηστες σκέψεις.\nΕσείς οι Ιχθύες θα έχετε ένα δεκαπενθήμερο με αρκετές διακυμάνσεις στην ψυχολογία σας. Από την μία θα έχετε προβλήματα με την εργασία, την υγεία και τις σχέσεις με τους ανθρώπους με τους οποίους έρχεστε σε καθημερινή επαφή, αλλά από την άλλη σας περιμένουν μαγευτικές ερωτικές στιγμές.\nΤο επόμενο διάστημα θα πρέπει να προσέξετε θέματα που αφορούν την εργασία σας. Προσφάτως είχατε μία κρούση από ανωτέρους σας ή από άτομα που έχουν κάποια θέση εξουσίας και τα οποία σας είπαν το αυτονόητο, ότι δεν έχετε κάνει σωστά την δουλειά που έπρεπε να κάνετε. Το γεγονός αυτό από μόνο του, είναι ικανό να σας πανικοβάλει αλλά είναι και μία καλή ευκαιρία να αναρωτηθείτε τί έχετε ξεχάσει ή για ποίον λόγο είστε πλημμελείς στα καθήκοντά σας. Μπορεί τώρα να ζήσετε μία ελαφρά πίεση, αλλά σύντομα θα βρεθείτε σε ένα κυκεώνα εξελίξεων, όπου αν δεν έχετε κάνει αυτό που πρέπει να κάνετε, ίσως βρεθείτε ενώπιον δυσάρεστων εξελίξεων, ειδικά το διάστημα 9 με 15 Αυγούστου.\nΣτο θέμα της υγείας σας, η χαοτική ζωή που ζείτε αυτό το διάστημα, είναι υπεύθυνη για την κακή ποιότητα της διατροφής σας, της πνευματικής και της σωματικής σας υγείας. Στο θέμα τις διατροφής, καλό είναι να αποφύγετε τα καυτερά εδέσματα και τις πικάντικες σάλτσες, διότι θα σας πειράξουν. Για την ψυχολογία σας, ένα είναι το φάρμακο, οι διακοπές!\nΑν το επόμενο διάστημα έλθετε σε σύγκρουση με τους ανθρώπους που έρχεστε σε επαφή καθημερινά, θα φταίει το γεγονός ότι εσείς από το μέρος σας είστε σε κατάσταση πανικού, κι εκείνοι είναι σε κατάσταση που θέλουν να βοηθήσουν και εσάς, αλλά και τον εαυτό τους. Επειδή εσείς δεν πρόκειται να αλλάξετε σύντομα, θα κάνουν εκείνοι πίσω.\nΣτον έρωτα τα πράγματα είναι ρευστά, επειδή εσείς ως γνήσιοι Ιχθύες, δεν ξέρετε τι θέλετε και οι σύντροφοί σας θέλουν από εσάς να κάνετε αυτό που σας λένε. Ευτυχώς ή δυστυχώς, εκείνοι κι εκείνες θα κάνουν πίσω, οπότε θα συνεχίσετε να βιώνετε για καλό ή για κακό, το ροζ παραμύθι που έχετε στο μυαλό σας.